(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΣΤ΄

Τρίτη 25 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 17ο Γυμνάσιο Πάτρας, σελ.
3. Ανακοινώνεται ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
4. Επί διαδικαστικού θέματος, σελ.
5. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στην Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 25-10-2016:

 α) ποινική δικογραφία που αφορά στον πρώην Υπουργό Οικονομικών κ. Ιωάννη Στουρνάρα και

 β) ποινική δικογραφία που αφορά στον Αναπληρωτή Υπουργό Εσωτερικών και Διοικητικής Ανασυγκρότησης κ. Νικόλαο Τόσκα, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης», σελ.
2. Συζήτηση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού», σελ.

ΠΡΟΕΔΕΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΚΗ Φ. , σελ.
ΒΙΤΣΑΣ Δ. , σελ.
ΔΕΝΔΙΑΣ Ν. , σελ.
ΚΑΚΛΑΜΑΝΗΣ Ν. , σελ.
ΚΑΝΕΛΛΗ Γ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΠΑΠΠΑΣ Χ. , σελ.
ΤΑΣΟΥΛΑΣ Κ. , σελ.

Β. Επί του σχεδίου νόμου του Υπουργείου Εθνικής Άμυνας:
ΒΑΚΗ Φ. , σελ.
ΒΙΤΣΑΣ Δ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΚΑΝΕΛΛΗ Γ. , σελ.
ΚΑΡΡΑΣ Γ. , σελ.
ΚΑΤΣΙΚΗΣ Κ. , σελ.
ΚΟΥΖΗΛΟΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΣΑΡΙΔΗΣ Ι. , σελ.
ΣΤΑΜΑΤΑΚΗ Ε. , σελ.
ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΣΤ΄

Τρίτη 25 Οκτωβρίου 2016

Αθήνα, σήμερα στις 25 Οκτωβρίου 2016 ημέρα Τρίτη και ώρα 16.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Δεν έχει άλλη συνεδρίαση αυτή την εβδομάδα η Βουλή, λόγω του εορταστικού τριημέρου. Νομίζω ότι μπορούμε να τελειώσουμε σύντομα και σήμερα.

Πριν μπούμε στη διαδικασία του νομοθετικού έργου, θα ήθελα να κάνω δύο ανακοινώσεις.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης».

Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Μπορούν δηλαδή να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Δύο είναι εκείνα τα κόμματα που στην επιτροπή εξέφρασαν αντίρρηση επί της κυρώσεως αυτής της συμφωνίας, το Κομμουνιστικό Κόμμα Ελλάδας και η Χρυσή Αυγή, οι εκπρόσωποι των οποίων θα λάβουν τον λόγο με την κοινοβουλευτική σειρά.

Δεύτερον, έχει κατατεθεί μια τροπολογία του Υπουργείου Εθνικής Άμυνας όπου επ’ αυτής της τροπολογίας μπορούν να λάβουν τον λόγο, εφόσον το επιθυμούν, οι γενικοί εισηγητές, οι ειδικοί αγορητές και οι Κοινοβουλευτικοί Εκπρόσωποι από όλα τα κόμματα, για πέντε λεπτά.

Έχουν, επίσης, κατατεθεί δύο τροπολογίες συναδέλφων, που -όπως τις διάβασα- νομίζω ότι τις αδικούν οι συνάδελφοι που τις κατέθεσαν σήμερα.

Η μία είναι μια τροπολογία που μιλάει για οικονομική ενίσχυση φοιτητών που είναι φτωχοί. Πρώτον, δεν έχει έκθεση του Γενικού Λογιστηρίου και δεύτερον, δεν είναι και ο αρμόδιος Υπουργός εδώ για να απαντήσει, γιατί νομίζω δεν είναι θέμα του κ. Βίτσα.

Η άλλη τροπολογία αφορά τα ΑΦΜ κάποιων ντοματοπαραγωγών στον Νομό Βοιωτίας. Επειδή την Τρίτη έχουμε νομοθετική εργασία, θα σας εισηγούμουν κάτι, κύριε Υπουργέ. Επειδή εσείς τυπικά πρέπει να πείτε αν τις κάνετε δεκτές ή όχι, νομίζω ότι δεν θα πρέπει να τις κάνετε δεκτές και οι συνάδελφοι να τις επανακαταθέσουν και να έρθουν σωστά την Τρίτη, για να τελειώνουμε και γρηγορότερα σήμερα. Και οι δύο νομίζω ότι μπορούν να τύχουν ευρύτερης αποδοχής.

Επομένως, μόλις τελειώσουμε για την κύρωση που θα λάβει τον λόγο ο κ. Κούζηλος, η κ. Κανέλλη και ο Υπουργός, οι λέγοντες και οι αντιλέγοντες δηλαδή,…

**ΛΙΑΝΑ ΚΑΝΕΛΛΗ:** Εγώ μπορώ να μιλήσω και για τα δύο μαζί και να κάνω οικονομία χρόνου.

**ΠΡΟΕΔΡΕΥΩΝ (Νικήτας Κακλαμάνης):** Αυτό μπορεί να γίνει, κυρία Κανέλλη. Και για τον κ. Κούζηλο ισχύει το ίδιο. Αν θέλετε να τοποθετηθείτε και επί της τροπολογίας, κύριε Κούζηλε, αντί για πέντε λεπτά -πέραν του Κοινοβουλευτικού Εκπροσώπου, μιλώ και σαν αγορητής αν θέλετε να τοποθετηθείτε επί της τροπολογίας- μπορεί να αθροιστεί ο χρόνος σας, εσάς και της κ. Κανέλλη, και δεν θα ξαναλάβετε τον λόγο βέβαια μετά. Οι Κοινοβουλευτικοί Εκπρόσωποι θα λάβουν τον λόγο αμέσως μετά.

**ΑΝΔΡΕΑΣ ΛΟΒΕΡΔΟΣ:** Πόσο χρόνο θα πάρουμε;

**ΠΡΟΕΔΡΕΥΩΝ (Νικήτας Κακλαμάνης):** Πέντε λεπτά είναι για όλους. Επειδή, όμως, δεν είναι δύσκολη η σημερινή ημέρα, μπορεί να υπάρξει και μια σχετική ανοχή.

Συμφωνεί το Σώμα με τη διαδικασία διεξαγωγής της συζήτησης όπως την περιέγραψα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ομοφώνως, λοιπόν, συμφωνούμε στη διαδικασία.

Ξεκινάμε με τον κ. Κούζηλο, ο οποίος έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, πρέπει πρώτα να μιλήσει ως αντιλέγων ο ειδικός αγορητής σας.

**ΧΡΗΣΤΟΣ ΠΑΠΠΑΣ:** Κύριε Πρόεδρε, είμαι στην Επιτροπή Εξωτερικών και Άμυνας και ανέλαβα εγώ να μιλήσω σε ό,τι αφορά και το ένα και το άλλο. Επειδή έχουμε Κοινοβουλευτική Ομάδα όπου θα μιλήσει ο Αρχηγός μας, ο κ. Μιχαλολιάκος, σε λίγη ώρα…

**ΠΡΟΕΔΡΕΥΩΝ (Νικήτας Κακλαμάνης):** Άρα, κατά παρέκκλιση της σειράς ζητάτε τον λόγο.

**ΧΡΗΣΤΟΣ ΠΑΠΠΑΣ:** Θα πάμε δύο σε ένα, κύριε Πρόεδρε, γιατί έχουμε άλλες υποχρεώσεις.

**ΠΡΟΕΔΡΕΥΩΝ (Νικήτας Κακλαμάνης):** Επομένως, παίρνετε τον χρόνο σας ως Κοινοβουλευτικός Εκπρόσωπος.

**ΧΡΗΣΤΟΣ ΠΑΠΠΑΣ:** Αφήστε τα διαδικαστικά, όπως θέλετε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για πέντε λεπτά.

**ΧΡΗΣΤΟΣ ΠΑΠΠΑΣ:** Εγώ αναρωτιέμαι γιατί σήμερα ήρθε ο κ. Βίτσας και δεν ήρθε ο κ. Καμμένος που ήταν και στη συζήτηση στην επιτροπή. Και γιατί το λέω;

Καλώς ήρθατε, κύριε Βίτσα, αλλά ετέθησαν κάποια ερωτήματα στον κ. Καμμένο στην επιτροπή από τον συνάδελφό μου, τον συναγωνιστή Νίκο Κούζηλο, και δεν απήντησε. Και ποια είναι αυτά τα ερωτήματα;

Προτού, όμως, τα θέσω και εγώ -και θα αναμείνω απάντηση από τον κύριο Υπουργό-, θέλω να πω τη θέση της Χρυσής Αυγής. Εμείς είμαστε σταθερά ενάντια στο ΝΑΤΟ, θα έλεγα το ανθελληνικό ΝΑΤΟ, που έχει εμπλακεί στην προδοσία της Κύπρου, το ΝΑΤΟ που δεν προστατεύει τις ελληνικές θάλασσες, αλλά χάριν αποφάσεων της σημερινής Κυβέρνησης πάτησε για τα καλά πόδι στο Αιγαίο μας, το ΝΑΤΟ το οποίο λειτουργεί ως υπερασπιστής των συμφερόντων της Τουρκίας.

Αλήθεια, κύριε Βίτσα, δεν μου απαντήσατε ούτε στην επιτροπή ούτε μια άλλη φορά που σας είχα πει ιδιωτικά. Εμείς έχουμε στρατό και φέρνετε νομοσχέδια εδώ για να προφυλάσσουμε, υποτίθεται, τη χώρα από έναν εχθρό, πρωτίστως σημαντικό εχθρό της χώρας, που είναι η Τουρκία. Για το δικό σας Υπουργείο, το Υπουργείο Άμυνας, θέλω να μου πείτε ο Στρατός είναι για την Τουρκία, δηλαδή η Τουρκία είναι απειλή ή είναι σύμμαχος χώρα και σύμμαχος χώρα και στο ΝΑΤΟ ή θα έλεγα ότι είναι η χώρα στην οποία εσείς λέτε ότι το Αιγαίο είναι πέλαγος συνύπαρξης ή το Αιγαίο δεν έχει σύνορα, όπως είχε πει ο κύριος Πρωθυπουργός;

Άρα, αν η Τουρκία…

Σας παρακαλώ, κύριοι της Νέας Δημοκρατίας! Να έχετε αγωγή. Κύριε Δένδια…

**ΝΙΚΟΛΑΟΣ ΔΕΝΔΙΑΣ:** Παρακαλώ.

**ΧΡΗΣΤΟΣ ΠΑΠΠΑΣ:** Μιλάω, σας παρακαλώ πάρα πολύ. Δεν είναι καφενείο εδώ!

**ΝΙΚΟΛΑΟΣ ΔΕΝΔΙΑΣ:** Πότε το αντελήφθητε αυτό;

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Παππά, παρακαλώ.

**ΧΡΗΣΤΟΣ ΠΑΠΠΑΣ:** Αυτά να τα κάνεις στην Κέρκυρα, κόντε.

**ΝΙΚΟΛΑΟΣ ΔΕΝΔΙΑΣ:** Ενώ εσείς στα Γιάννενα…

**ΧΡΗΣΤΟΣ ΠΑΠΠΑΣ:** Γελάς, ε; Κάθισε μπροστά, γιατί κι εσείς είστε μια από τις κυβερνήσεις τις μεταπολεμικές, η οποία έδωσε γη και ύδωρ, είστε κυβέρνηση της ξενοκρατίας και υπερασπιστές των αμερικανικών και νατοϊκών συμφερόντων. Ποιοι; Η αστικοδεξιά, η χαζοδεξιά της Νέας Δημοκρατίας. Μη μιλάτε, λοιπόν!

Σας είχα κάνει, λοιπόν, την ερώτηση αυτή, κύριε Βίτσα, και θέλω να μου απαντήσετε εντίμως: Είναι φίλοι μας οι Τούρκοι ή είναι απειλή; Αν είναι φίλοι μας, προς τι όλες αυτές οι τροπολογίες, όλες αυτές οι κυρώσεις, όλα αυτά τα λεφτά που δαπανάμε για τον ελληνικό Στρατό; Εμείς πιστεύουμε πως ο Στρατός πραγματικά πρέπει να είναι υπερασπιστής των συνόρων και όχι το παρακολούθημα του κάθε ΝΑΤΟ και της κάθε συμμαχίας.

Τα ερωτήματα που ετέθησαν από τον κ. Κούζηλο ήταν «ποια είναι η θέση μας, η θέση της Ελλάδος στο ΝΑΤΟ;», το οποίο έχει να κάνει με τα τεκταινόμενα στην περιοχή, όλο αυτό το οποίο κάνουμε, την πρόσδεση της Ελλάδος ακόμα περισσότερο με τις δυτικές δυνάμεις, με τους τοκογλύφους, δηλαδή, με την Ευρωπαϊκή Ένωση και τις Ηνωμένες Πολιτείες. Το λέω και εν όψει της επισκέψεως Ομπάμα στην Ελλάδα. Πού; Στην Ελλάδα της Αριστεράς, στην Ελλάδα που κάποτε φώναζε «ΕΟΚ και ΝΑΤΟ το ίδιο συνδικάτο», ΕΟΚ, δηλαδή Ευρωπαϊκή Ένωση. Ε, όχι!

Εμείς αυτό το σωστό σύνθημα της εποχής -πέρα από πολιτικές Δεξιάς, Αριστεράς και όλες αυτές τις ταμπέλες που βάζετε στα πολιτικά, εμείς είμαστε υπεράνω και της Δεξιάς και της Αριστεράς- «ΕΟΚ και ΝΑΤΟ το ίδιο συνδικάτο», το υπερασπιζόμαστε ακόμα. Εσείς το έχετε ξεχάσει. Υποτίθεται ότι κάνετε συνομιλίες με τη Ρωσία του Πούτιν, ότι ζητάτε βοήθεια, ενώ έρχονται οι αποκαλύψεις από τα WikiLeaks, έρχονται οι αποκαλύψεις από τον ίδιο τον Πούτιν ότι ποτέ ο Πρωθυπουργός δεν ζήτησε βοήθεια από τη Ρωσική Ομοσπονδία. Κι ο άλλος, ο Υπουργός Άμυνας, ο συνάδελφός σας, μας πουλάει φούμαρα, μας λέει για εργοστάσια καλάσνικοφ στην Πάτρα και κοροϊδεύει τον ελληνικό λαό. Δυστυχώς, μα δυστυχώς, κύριε Πρόεδρε, -ομιλώντας τη νεοελληνική, αυτά που μιλάει ο κόσμος, για να μας καταλαβαίνει, και όχι αυτά εδώ- οι ελληνικές κυβερνήσεις του μνημονίου έχουν καταντήσει γιουσουφάκια της Άγκυρας. Πώς να το κάνουμε;

Εμείς, λοιπόν, είμαστε αρνητικοί, όπως και αρνητικοί είμαστε με αυτή την πονηριά που κάνατε εσείς στο Υπουργείο Άμυνας. Στην υπουργική τροπολογία, στην αιτιολογική έκθεση αναλύετε τα άρθρα. Έτσι είναι, κύριε Υπουργέ; Δείτε πόσες σελίδες. Χαίρομαι πολύ που πήρατε κάποιες δικές μας προτάσεις και ιδέες από την επιτροπή και τις ενσωματώσατε στην τροπολογία, κάποιες προτάσεις της Χρυσής Αυγής. Κάνατε, όμως, την πονηριά στο τέλος να πείτε «η ελληνική πολιτεία, τιμώντας τη μνήμη του πεσόντος στον βωμό του εθνικού καθήκοντος, κατά τον απελευθερωτικό αγώνα του Κυπριακού Ελληνισμού εναντίον της αγγλικής κατοχής, Γρηγόρη Αυξεντίου του Πιερή…». Ο αγωνιστής, ο ήρωας του νεότερου Ελληνισμού, ο Ζήδρος, ο Αυξεντίου, ο έφεδρος ανθυπολοχαγός του ελληνικού Στρατού. Λέτε, λοιπόν, ότι τον προάγετε τον Αυξεντίου μετά θάνατον εις τον βαθμό του αντιστρατήγου. Γιατί το βάλατε αυτό μέσα σε εξοπλιστικά, σε νατοϊκά; Μέσα σε όλα αυτά, βάλατε και τον Αυξεντίου! Σας επείγει κάποια επέτειος; Είναι στάχτη στα μάτια για το δικό σας δεξιό ακροατήριο;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Παππά.

**ΧΡΗΣΤΟΣ ΠΑΠΠΑΣ:** Έχω πέντε λεπτά για την τροπολογία, κύριε Πρόεδρε, σας παρακαλώ. Πέντε λεπτά για το ένα και πέντε λεπτά για το άλλο.

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε πέντε λεπτά.

Κύριε Παππά, τον Κανονισμό τον ξέρω καλύτερα από εσάς. Πέντε λεπτά συνολικά έχετε.

**ΧΡΗΣΤΟΣ ΠΑΠΠΑΣ:** Συνολικά; Έτσι σας είπανε;

**ΠΡΟΕΔΡΕΥΩΝ (Νικήτας Κακλαμάνης):** Συνολικά. Να μη διαβάζω άρθρα.

**ΧΡΗΣΤΟΣ ΠΑΠΠΑΣ:** Κύριε Πρόεδρε, σας παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κρατώ, λοιπόν, άλλο ένα λεπτό, για να ολοκληρώσετε.

**ΧΡΗΣΤΟΣ ΠΑΠΠΑΣ:** Αυτό σας καλώ να το φέρετε σε ξεχωριστή ψηφοφορία και να κάνετε μια νομοτεχνική βελτίωση τώρα. Την τελευταία παράγραφο 12 της τροπολογίας, σε ό,τι αφορά τον Αυξεντίου, να το φέρετε με μια τροπολογία ξεχωριστή, να ψηφιστεί παμψηφεί -έχω μια μικρή αμφιβολία για κάποιον πολιτικό χώρο- από το ελληνικό Κοινοβούλιο. Να το πάρετε πίσω αυτό το κομμάτι, κύριε Υπουργέ. Εμείς με όλα αυτά τα οποία υπάρχουν σε αυτή την τροπολογία, αν δεν το πάρετε πίσω -ξέροντας ότι εμείς τιμούμε πραγματικά τον Αυξεντίου, γιατί εμείς είμαστε η γνήσια ελληνική εθνική αντίσταση, οι δυνάμεις των εθνικιστών της Χρυσής Αυγής-, επειδή θα την έχετε όλη την τροπολογία θα αναγκαστούμε να πούμε «παρών».

Εντάξει, κύριε Πρόεδρε, με τον χρόνο σας;

**ΠΡΟΕΔΡΕΥΩΝ (Νικήτας Κακλαμάνης):** Εντάξει, σας άφησα τρία λεπτά παραπάνω.

Τον λόγο έχει ο κ. Κούζηλος από τη Χρυσή Αυγή ως αντιλέγων για τη σύμβαση πλέον, για πέντε λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, συζητούμε σήμερα την κύρωση του μνημονίου συνεννόησης σχετικά με την οργάνωση, διοίκηση, ασφάλεια, χρηματοδότηση και στελέχωση του μικτού κλιμάκιου του ΝΑΤΟ για τον ηλεκτρονικό πόλεμο.

Εδώ, όμως, έχουμε και ένα ερώτημα στο οποίο δεν απάντησε ο κ. Καμμένος στην επιτροπή. Δηλαδή, για παράδειγμα, κατεβαίνει από τα Δαρδανέλια ένα ρωσικό πολεμικό πλοίο. Θα απογειωθεί αεροσκάφος ηλεκτρονικού πολέμου από τη Θεσσαλονίκη; Αυτό δεν είναι άμεση απειλή για τη Ρωσία; Αυτό δεν είναι ένα λιθαράκι ακόμα στον ψυχρό πόλεμο που υπάρχει μεταξύ ΝΑΤΟ και Ρωσίας;

Πάγια θέση της Χρυσής Αυγής είναι η γεωπολιτική στροφή προς τη Ρωσία, αλλαγή δόγματος. Γενικά οι ερωτήσεις που είχαμε θέσει και τις οποίες θέτουμε ακόμα και δεν παίρνουμε απαντήσεις είναι: Ποια είναι η θέση του ΝΑΤΟ για την Κύπρο; Ποια είναι η θέση του ΝΑΤΟ για το Αιγαίο; Ποια είναι η θέση του ΝΑΤΟ για το casus belli της Τουρκίας; Είναι χώρα σύμμαχος; Και δεν φτάνουν όλα αυτά που λέμε αυτή τη στιγμή, αλλά φέρνετε και τους «φίλους» μας τους Αλβανούς με σκάφος μέσα στο Αιγαίο. Τι να επιτηρήσουν; Τι να κάνουν;

Για να κλείσω, να σας θυμίσω τη δήλωση του Λαβρόφ πριν από μια εβδομάδα περίπου, ο οποίος είπε ότι «οι σάπιες γεωπολιτικές πρακτικές της Δύσης έκαναν έτσι τη Μέση Ανατολή». Μη το δούμε και στο Αιγαίο αυτό!

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε Κούζηλε.

Επομένως, κύριε Παππά, όσον αφορά την ψήφιση επί της σύμβασης παραμένει το «όχι» που είπατε και εάν δεν φύγει το τελευταίο κομμάτι στην υπουργική τροπολογία, η ψήφος σας επί της τροπολογίας αυτής θα μείνει «παρών». Εάν φύγει, τι θα ψηφίσετε στην τροπολογία;

**ΧΡΗΣΤΟΣ ΠΑΠΠΑΣ:** «Παρών».

**ΠΡΟΕΔΡΕΥΩΝ (Νικήτας Κακλαμάνης):** Πάλι «παρών».

Τον λόγο έχει η κ. Κανέλλη.

 Σας δίνω διπλό χρόνο να τοποθετηθείτε και επί της τροπολογίας και επί της σύμβασης.

**ΛΙΑΝΑ ΚΑΝΕΛΛΗ:** Δεν θα χρειαστώ τόσο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ σας βάζω τα λεπτά που δικαιούστε.

**ΛΙΑΝΑ ΚΑΝΕΛΛΗ:** Ευχαριστώ πάρα πολύ.

Μόλις γίναμε μάρτυρες αυτού του θεάτρου του παραλόγου, του να χρησιμοποιεί κάποιος το Βήμα της Βουλής, για να περνάει σε μια φάση φάρσας ακόμα και πολύ μεγάλες στιγμές. Τώρα είμαστε και παραμονές 28ης Οκτωβρίου. Δηλαδή, λίγη πατριωτική σεμνότητα! Ξέρετε, το ΚΚΕ δεν φοβάται τη λέξη «πατρίδα» και δεν την εκχωρεί κυρίως σε ιδιοκτήτες σαν και τους μόλις απελθόντες από εδώ, που πήραν απάνω τους και την εθνική αντίσταση και το «ΕΟΚ και ΝΑΤΟ το ίδιο συνδικάτο». Σε λίγο δεν ξέρω τι άλλο θα πάρουν, με έναν τρόπο, όμως, ο οποίος καθίσταται σχεδόν απαξιωτικός για τη λειτουργία εδώ μέσα. Έκανε και τον Πρόεδρο της Βουλής! Τον αφήσατε. Η ανοχή μας εν πολλοίς και η εκμετάλλευση μιας ευγένειας και μιας αξιοπρέπειας στη διαλεκτική εδώ μέσα διαδικασία νομίζω ότι αρχίζει και μας δημιουργεί προβλήματα.

Θα μείνω στην ουσία. Θα πούμε «όχι» στο μνημόνιο αυτό, την κύρωση του μνημονίου συνεννόησης σχετικά με την οργάνωση, διοίκηση, ασφάλεια, χρηματοδότηση και στελέχωση του μικτού κλιμάκιου του ΝΑΤΟ για τον ηλεκτρονικό πόλεμο. Κάποιος που μας ακούει, κάποιος, κύριε Πρόεδρε, θα θεωρεί ότι είναι κάτι πολύ σπουδαίο και θα αναρωτιέται γιατί να πούμε «όχι» σε κάτι που το ΝΑΤΟ θέλει να μας βοηθάει, να αμυνόμαστε στον ηλεκτρονικό πόλεμο; Ποιον ηλεκτρονικό πόλεμο; Να το δούμε.

Πρώτα από όλα δεν είναι όλες οι χώρες του ΝΑΤΟ που συμμετέχουν. Είναι εννιά μόνο. Δεύτερον, ενέχει κινδύνους αυτούς καθαυτούς, εάν σκεφτείτε ότι λειτουργεί μεν τυπικά ως στρατηγείο, αλλά δεν είναι ενσωματωμένο στη δομή του ΝΑΤΟ. Στην πραγματικότητα, είναι εμπορευματοποιημένη διαδικασία από αυτές τις εννιά χώρες.

Οδηγεί σε μια εμπλοκή, η οποία ύπουλα δεν φαίνεται, γιατί μιλάμε για ηλεκτρονικό πόλεμο. Το διευκρινίζουμε, δεν έχει σχέση με drones, δεν έχει σχέση με τέτοια, αλλά έχει και σχέση, γιατί ο ηλεκτρονικός πόλεμος περιλαμβάνει και τέτοιου είδους βάσεις και τέτοιου είδους διαδικασίες. Ξέρουμε ότι έχουν ανοίξει συζητήσεις. Εμπλέκει τη χώρα και τα στελέχη των Ενόπλων Δυνάμεων ολοένα και βαθύτερα στην υπεράσπιση αλλότριων των εθνικών εδώ δικών μας και κυρίως και πάνω από όλα λαϊκών συμφερόντων. Δεν γίνεται αυτό το πράγμα με το ΝΑΤΟ!

Βλέπουμε ποιες είναι οι συνέπειες του ΝΑΤΟ στο Αιγαίο και στην παρουσία του. Είχα ρωτήσει τον κύριο Υπουργό -μήπως μπορέσετε εσείς να μας απαντήσετε;- εάν έχουμε εσχάτως μια τρομακτική έξαρση των παραβιάσεων, εάν έχουμε νυχτερινές υπερπτήσεις –όπως διαβάζουμε και ακούμε-, εάν αυτά γίνονται στο πλαίσιο των δοντιών του σουλτανοειδούς δράκου, που δείχνει η σύμμαχός μας στο ΝΑΤΟ Τουρκία, με εκβιασμούς «άλλο το μήκος του Αιγαίου». Δεν πηγαίνω σε άλλα πράγματα. Δεν θέλω να αναφερθώ στις πρόσφατες δηλώσεις Ερντογάν. Δεν προσφέρονται εδώ μέσα για ανάλυση. Ούτως ή άλλως η θέση μας είναι σαφής.

Τα έξοδα θα είναι μόνο 100.000. Σε αυτή τη φάση. Είναι το ελάχιστο.

Πάμε στην ουσία. Φουσκώνετε από υπερηφάνεια, εσείς, αριστερή Κυβέρνηση, που χώνεστε ολοένα και περισσότερο βαθιά μέσα στη νατοϊκή διαδικασία; Τι καλό θα δούμε, δηλαδή, από αυτούς τους σφαγείς; Τι είδαμε μέχρι σήμερα; Τι είδαμε; Τους φέρατε και στο Αιγαίο για το προσφυγικό. Είναι μία λυκοσυμμαχία, με την οποία συναινείτε κι εσείς, σε απόλυτη συνεργασία και συνέχεια με τις προηγούμενες κυβερνήσεις, και στην αλλοτρίωση του επαγγελματικού και πολεμικού και συνειδητού και εθνικού πατριωτικού φρονήματος των Ελλήνων αξιωματικών, που μπαίνουν στις καινούργιες διαδικασίες κάτω από αυτές τις συμβάσεις.

Φέρνω ένα παράδειγμα: Λέτε «το κλιμάκιο ηλεκτρονικού πολέμου θα λειτουργεί σε τακτικό επιχειρησιακό στρατηγικό επίπεδο». Δηλαδή και στο πεδίο της μάχης και από μακριά. Επειδή είναι ηλεκτρονικός ο πόλεμος, δεν σημαίνει ότι δεν θα έχουμε την ουσία και την πολιτική επιλογή της συμμετοχής μας σε επιθέσεις, ενδεχομένως από μακριά, διά του ηλεκτρονικού πολέμου.

Μη μας πει κάποιος ότι αυτά είναι αμυντικά. Το έχουμε δει πόσο αμυντικό είναι το ΝΑΤΟ. Το έχουμε δει να εξαπλώνεται. Το έχουμε δει όπου υπάρχει πλουτοπαραγωγική πηγή να εμφανίζεται ένα ανθρωπιστικό πρόβλημα και μετά να εμφανίζεται το ΝΑΤΟ να μακελεύει ό,τι έχει απομείνει και δεν έχει απομείνει, για να βάλει τα θεμέλια ενός εκδημοκρατισμού. Έχουμε δει συνεργασίες. Και η περιοχή είναι εν κινδύνω σε βαθμό κακουργήματος ακόμα και εκεί όπου νατοϊκές και άλλες δυνάμεις έπαιξαν παιχνίδια.

Πηγαίντε να ρωτήσετε σε τι ωφελήθηκε ο αιγυπτιακός λαός από τις ΑΟΖ και από τούτα και από εκείνα, όταν σήμερα γράφεται ότι λείπει η ζάχαρη στην Αίγυπτο. Η ζάχαρη! Το λέω για να συνειδητοποιήσει ο κόσμος ότι όλες αυτές οι επενδύσεις, τάχα μου δήθεν οι άμυνες, καταλήγουν στο να στριμώχνουν τον λαό ολοένα και περισσότερο σε ένα περιθώριο, κύριε Υπουργέ και κύριε Πρόεδρε.

Έκανα μία ερώτηση, η οποία ήταν καίριας σημασίας και δεν απαντήθηκε από τον κύριο Υπουργό: Ποια θα είναι τα όρια τα εθνικά, όπως προβλέπεται στη συμφωνία, τα οποία μπορεί κάποιος να βάλει στον τρόπο με τον οποίο θα λειτουργεί αυτή η συμφωνία; Ποια είναι τα όριά μας; Ποια είναι η γραμμή; Ποιος θα τα βάλει; Πότε θα τα βάλει; Κάτω από ποιες συγκυρίες; Ποια είναι αυτά; Δεν απαντήθηκε. Άρα είμαστε και χωρίς όρια. Είμαστε σε μία συμφωνία στην οποία εμφανιζόμαστε να είμαστε μέλη του πιο σύγχρονου Star Wars PlayStation ηλεκτρονικού πολέμου.

Δεν είναι αληθές, όμως, αυτό και δεν έχουμε και σε τίποτα να ωφεληθούμε. Αντίθετα, μπαίνουμε ολοένα και βαθύτερα σε μία κατάσταση. Δηλαδή, θα ήθελα να σας εξηγήσω κάτι, για να το καταλάβει για μία φορά ακόμα ο κόσμος: Είμαστε εδώ για να επικυρώσουμε κάτι το οποίο λειτουργεί και εφαρμόζεται από το 2013. Δεν μπορεί να μην αισθανθεί ένας Βουλευτής εδώ λίγο βλάκας.

Έρχεστε και μας ζητάτε τώρα να σας πούμε ναι ή όχι σε κάτι το οποίο ήδη λειτουργεί και εφαρμόζεται και για το οποίο ήδη ξοδεύετε λεφτά. Πάμε να νομιμοποιήσουμε εκ των υστέρων κάτι το οποίο ήδη λειτουργεί. Και ρώτησα, από τι σωθήκαμε μέχρι σήμερα; Ποια ήταν η μείζων επίθεση που μας έγινε σε ηλεκτρονικό επίπεδο και μας έσωσε το ΝΑΤΟ; Και ποιος θα μας την κάνει την ηλεκτρονική επίθεση σε επίπεδο γεωστρατηγικών συμφερόντων της περιοχής, που να μην είναι καθόλου, όμως, νατοϊκός σύμμαχος; Ποιος; Αφού έχετε φροντίσει να μην ανήκουμε παρά μόνο στο ΝΑΤΟ, να μη μας ενδιαφέρει παρά μόνο η ευπρέπεια της υπογραφής μας.

Την καταψηφίζουμε. Δεν έχει νόημα.

Και προειδοποιούμε, κάνω έκκληση, να συνειδητοποιήσετε ότι η συνέχιση αυτής της πολιτικής δεν μπορεί να σας διαφοροποιεί από τους προηγούμενους από την ώρα που έρχεται, για μία ακόμα φορά, μια συμφωνία η οποία έχει και σαφή –αν και δεν της φαίνεται- εμπορικά χαρακτηριστικά.

Θα πουλάμε μισθοφορικές υπηρεσίες ηλεκτρονικού πολέμου οι εννέα χώρες, μέχρι να μπουν και οι υπόλοιπες, να φτιαχτεί το κατάλληλο στρατηγείο. Με το κατάλληλο στρατηγείο -είχαμε ζητήσει την 113 Πτέρυγα Μάχης, γιατί θα μας συνέφερε, δεν έχει γίνει μέχρι στιγμής, θα γίνει- θα βάλουμε και μια βάση για drones εδώ και μια εκεί και μια παραπέρα.

Για να κλείσω, φέρνετε ένα μίνι τακτοποιητικό, κατά την παλαιοτάτη τακτική. Έχω δεκαέξι-δεκαεπτά χρόνια εδώ μέσα, βαρέθηκα να το βλέπω με οποιαδήποτε κυβέρνηση, με οποιονδήποτε Υπουργό. Φέρατε τακτοποιησούλες, μια τροπολογία με δώδεκα τακτοποιησούλες. Μια μικρή τακτοποίηση εδώ, μια μικρή τακτοποίηση εκεί. Δεν είμαστε καν σε θέση να ελέγξουμε.

Να σας πω. Εάν αυτό ερχόταν σαν νομοσχέδιο, να ανοίγαμε μια συζήτηση. Φέρνετε δώδεκα τακτοποιητικά πράγματα. Μοιάζει εξ ορισμού ηθικό και καλό. Δεν ελέγχεται. Δεν μπορεί κάποιος να διαφοροποιηθεί, γιατί είναι δώδεκα άρθρα σε μια τροπολογία και με βάση τον Κανονισμό μόνο «ναι» ή μόνο «όχι» μπορώ να πω, κύριε Πρόεδρε.

Να σας πω ότι θα πω «όχι» στον Αυξεντίου; «Ναι» και με τα τέσσερα τώρα εδώ. Δεν υπάρχει περίπτωση. Έπρεπε να είχε γίνει προ πολλού. Ήρωας του αντιαποικιοκρατικού αγώνα σε μια εποχή που όλοι μιλάνε για αποικία. Εσείς τα λέγατε, όταν ήσασταν αντιπολίτευση, τώρα απελευθερωθήκαμε ξαφνικά. Λέγατε ότι είναι κατοχή, ότι είναι αυτό, ότι είναι εκείνο. Απελευθερωθήκαμε ξαφνικά. Θυμηθήκαμε και τον Αυξεντίου. Είναι ύποπτο ότι τον θυμηθήκαμε τώρα που επίκειται μια «επίλυση». Το Κυπριακό είναι ανοικτό. Ενημέρωση βαθύτερη για τις εξελίξεις δεν έχουμε εμείς εδώ μέσα, ούτε ως επιτροπή ούτε ως τίποτα. Ψάχνουμε, βρίσκουμε, κατανοούμε, βλέπουμε τους κινδύνους, βλέπουμε τα πράγματα. Θυμηθήκαμε τώρα να φέρουμε τη δικαίωση του Αυξεντίου σε επίπεδο βαθμού μετά το σχέδιο Ανάν, μετά, μετά.

Εσάς θα σας πούμε «ναι». Μπορώ να σας πω, για παράδειγμα, «όχι», όταν θέλετε να αντικαταστήσετε κάποιο μέλος μιας επιτροπής; Μα, και βέβαια θα σας πω «ναι». Σε όλα τα άλλα θα πω «παρών». Δηλαδή, συνολικά σε αυτή την τροπολογία λέω «παρών» για τον απλούστατο λόγο ότι δεν είναι διαδικασία. Επί του φρονήματος έχει λεπτομέρειες που μακάρι να μπορούσα να τις συζητήσω, για παράδειγμα, όπως το ζήτημα των ραδιοναυτίλων, γιατί εγκρίνετε στην πραγματικότητα να περάσουν και να ενταχθούν μόνο στην ειδικότητα της τεχνικής υποστήριξης και όχι γενικά. Θα είχατε κάποιες απαντήσεις να μου δώσετε.

Μπορούμε να τις συζητήσουμε; Όχι. Μπορούμε να αποσπάσουμε θετικά και αρνητικά; Όχι. Αυτές οι τακτοποιήσεις με τι συνάδουν; Με στρατιωτική λειτουργία, με οργάνωση, με Ένοπλες Δυνάμεις τέτοιες, ώστε κάθε τρεις και μια να έρχεται μια τροπολογία, μια σύμβαση που λειτουργεί για τρία-πέντε χρόνια και μετά μια τροπολογία που διευθετεί ένα θέμα εδώ, ένα θέμα εκεί, μια μετάθεση παραπέρα, κάτι άλλο και όλο αυτό να βοηθάει να αισθανόμαστε ότι όλα πηγαίνουν καλά.

Οι ψευδαισθήσεις έχουν τελειώσει προ πολλού. Το να τις πιστοποιεί και κάποιος με τροπολογίες νομίζω ότι είναι θετικό όταν μπορείς να πεις ένα «παρών», για να σώσεις τα προσχήματα, γιατί ενδεχομένως και κάποιον μπορεί να τον αδικούσες, εάν έλεγες ολοστρόγγυλο και καραμπινάτο «όχι», όπως θέλαμε να πούμε εμείς σε τέτοιες διαδικασίες και σε τέτοιες τακτοποιητικές τροπολογίες, για τις οποίες αύριο το πρωί κάποιος μπορεί να κατηγορηθεί ότι κάποιον βόλεψε, κάπου τον πήγε, κάπως έτσι έκανε και να είναι και ηθικά διάτρητος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για να απαντήσετε επί της κύρωσης.

Παρακαλώ πολύ για την τροπολογία του Υπουργείου Εθνικής Άμυνας θα μιλήσετε μετά, αφού τοποθετηθούν οι Κοινοβουλευτικοί Εκπρόσωποι και οι αγορητές, εφόσον το θέλουν. Θέλω, όμως, να πείτε για τις δύο τροπολογίες...

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μου επιτρέπετε να πω για όλα;

**ΠΡΟΕΔΡΕΥΩΝ (Νικήτας Κακλαμάνης):** Να σας δώσω δέκα λεπτά για όλα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δεν θα χρειαστούν.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εμείς δεν θα μιλήσουμε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Αμέσως μετά.

**ΠΡΟΕΔΡΕΥΩΝ (Νικήτας Κακλαμάνης):** Αμέσως μετά. Να την παρουσιάσει και την τροπολογία του και μετά οι αγορητές και οι Κοινοβουλευτικοί Εκπρόσωποι θα μιλήσουν για ό,τι θέλουν, και για τα δύο. Παρακαλώ να μην ξεχάσετε και για τις δύο βουλευτικές να πείτε εάν τις κάνετε δεκτές ή όχι.

Ορίστε, κύριε Υπουργέ, έχετε τον λόγο για δέκα λεπτά.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κατ’ αρχάς, θέλω να πω ότι παρακολούθησα εξ αποστάσεως, ηλεκτρονικά θα λέγαμε, τη χθεσινή -αν δεν κάνω λάθος- συζήτηση σε σχέση με την κύρωση και νομίζω ότι ήταν εκτεταμένη αυτή η συζήτηση.

**ΛΙΑΝΑ ΚΑΝΕΛΛΗ:** Δεν ήταν χθεσινή.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Προχθεσινή. Συγγνώμη, στις 20 Οκτωβρίου ήταν. Έχετε δίκιο. Την παρακολούθησα μετά, στη δεύτερη μετάδοσή της.

**ΛΙΑΝΑ ΚΑΝΕΛΛΗ:** Την είδατε σε μαγνητοσκόπηση από το κανάλι της Βουλής.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Έχετε δίκιο.

**ΛΙΑΝΑ ΚΑΝΕΛΛΗ:** Για τα Πρακτικά τα λέτε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Οπότε μόνο και για τα Πρακτικά, θα πω δυο λόγια: Έχουμε ένα μνημόνιο κατανόησης που τέθηκε για υπογραφή στις 26 Ιουλίου του 2013. Η Ελλάδα το υπέγραψε στις 26 Αυγούστου του ίδιου χρόνου. Έχουμε δεκατρία μέλη, τα οποία συμβάλλονται, και το Ανώτατο Στρατηγείο Συμμαχικών Δυνάμεων της Ευρώπης και το Αρχηγείο της Ανώτατης Συμμαχικής Διοίκησης Μετασχηματισμού. Αυτό είναι το σύνολο. Ο ετήσιος προϋπολογισμός αναφέρεται στον ηλεκτρονικό πόλεμο και όχι στο cyberwar, όχι στον κυβερνοπόλεμο. Στον προϋπολογισμό συμμετέχει το ΝΑΤΟ με ποσοστό 50%. Η Ελλάδα συμμετέχει με έναν ποσοστό 5,6%, δηλαδή ένα συνολικό ποσό που είναι ανάμεσα σε 80.000 ευρώ και 100.000 ευρώ.

Η δική μας εκτίμηση είναι ότι θα φέρει θετικά αποτελέσματα και στις ελληνικές Ένοπλες Δυνάμεις, αλλά και στη χώρα. Γιατί στις Ένοπλες Δυνάμεις από τη μια μεριά αυξάνει τις επιχειρησιακές τους δυνατότητες και από την άλλη μεριά, μιλώντας οικονομικά, το κόστος είναι πάρα πολύ μικρό. Έχουμε ανέξοδη συντήρηση των εγκαταστάσεων υποδοχής του μικτού κλιμακίου στην Ελλάδα, μιας και συζητάμε για τη συντήρηση εγκαταστάσεων στην 113 Μοίρα. Και βεβαίως, στην ανάληψη των έργων λειτουργίας αυτού του μικτού κλιμακίου μπορούν και θα συμμετάσχουν ελληνικές εταιρείες, ενώ έχουμε και το κέρδος από το γεγονός ότι θα μείνουν στη χώρα μας περισσότερες από εκατό οικογένειες αξιωματικών από άλλα κράτη. Αυτό είναι το ένα ζήτημα.

Το δεύτερο ζήτημα αφορά ένα ερώτημα που μπήκε. Εδώ, όμως, να ξεκαθαρίσουμε και το εξής: Επειδή μια πολιτική δύναμη βάζει κάποιες ερωτήσεις, με τον τρόπο που τις βάζει, δεν σημαίνει ότι πρέπει να απαντήσεις κιόλας. Να τα ξεκαθαρίσουμε αυτά τα πράγματα. Κι αν έρθει μια πολιτική δύναμη και βάλει την πιο απίθανη ερώτηση στη Βουλή, δεν σημαίνει ότι είσαι υποχρεωμένος -και εντάξει με τη θέση σου και αξιοπρέπειά σου- να απαντήσεις σε αυτή την ερώτηση. Να είμαστε σαφείς. Άρα δεν είναι ότι δεν υπάρχει απάντηση, αλλά μερικές φορές η απάντηση στη γενικότερη πολιτική δίνεται -θα έλεγε κανείς- και στη Βουλή και στον κοινωνικό στίβο και στον δρόμο. Για να είμαστε καθαροί και σε επίπεδο αξιών και ιδεών.

**ΛΙΑΝΑ ΚΑΝΕΛΛΗ:** Άμα απαντάς σε φασίστες, πρέπει και να τους έχεις ακούσει. Οπότε άστο καλύτερα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Το ερώτημα που θέλω να απαντήσω, και με μια λέξη θα το απαντήσω, είναι ένα σχετικά δύσκολο ερώτημα. Μπορεί μια χώρα να είναι σε μια συμμαχία και συγχρόνως να αναπτύξει σχέσεις με άλλες χώρες που είναι εκτός συμμαχίας και συγχρόνως να βάζει σαν κορωνίδα της προσπάθειάς της και να είναι απαρέγκλιτα τα εθνικά κυριαρχικά της δικαιώματα; Η απάντησή μου είναι ναι. Και αυτό, όμως, είναι ένα ζήτημα πολιτικής.

Το δεύτερο ζήτημα –να το ξεκαθαρίσουμε γιατί ειπώθηκε και αυτό- οι Ένοπλες Δυνάμεις υπό την πολιτική ηγεσία και με βάση τις κατευθύνσεις της -έτσι γίνεται σε μια δημοκρατία- έχουν σαν πρώτη τους αποστολή τη διαφύλαξη των κυριαρχικών δικαιωμάτων και της ακεραιότητας της χώρας. Αυτό είναι μια απάντηση προς όλες τις κατευθύνσεις.

Θα έχω την ευκαιρία σε λίγη ώρα, σε ένα χαιρετισμό που θα απευθύνω για την αντίσταση των Κρητών κατά τη διάρκεια της ναζιστικής κατοχής, να μιλήσω διεξοδικότερα. Απλώς δράττομαι της ευκαιρίας να σας πω ότι στις επτά το απόγευμα θα γίνει μια τέτοια εκδήλωση στο πλαίσιο του εορτασμού της 28ης Οκτωβρίου, αλλά και της απελευθέρωσης της Αθήνας.

Άρα αυτή είναι η δική μας η λογική. Σε αυτή τη λογική, λοιπόν, παρεμβαίνουμε. Αυτό είναι το θέμα. Ο καθένας μπορεί να το κρίνει με τον δικό του τρόπο, τη διαφορετικότητά του, να βλέπει το πολιτικό αλλά και το οικουμενικό γίγνεσθαι με διαφορετική ματιά, μπορεί να το βλέπει με τον ίδιο τρόπο πάρα πολλά χρόνια. Ένα είναι αυτό.

Δεύτερον, όσον αφορά την τροπολογία, δεν θα αντιδικούσα ιδιαίτερα με την κ. Κανέλλη, με την έννοια ότι είναι περισσότερο τακτοποιητική, δεδομένου ότι πριν από λίγο καιρό ψηφίσαμε έναν νόμο και, άρα, σε αυτόν τον νόμο αναφέρεται. Κατά τη διαδικασία εφαρμογής αυτού του νόμου, δηλαδή όταν πήγαμε να εφαρμόσουμε αυτόν τον νόμο, είδαμε ορισμένα στοιχεία τα οποία θα έπρεπε να αλλάξουν. Τι εννοώ; Να γίνουν πιο συγκεκριμένα.

Αν το προσέξατε, στα δώδεκα από τα δεκατρία άρθρα γίνεται απλώς το αντίστοιχο άρθρο πιο συγκεκριμένο, ώστε να μπορέσει να λειτουργήσει, ώστε να μην μπορεί να δημιουργήσει κάποιες ένθεν και ένθεν αμφιβολίες, ώστε να μη φτάσουν ορισμένα ζητήματα να μπλέκονται στα γρανάζια της γραφειοκρατίας. Αυτή την προσπάθεια κάνουμε και γι’ αυτό το φέρνω. Δεν υπάρχει τίποτα καινούργιο, τίποτα το διαφορετικό.

Όσον αφορά τον Γρηγόρη Αυξεντίου, ξεκινάμε από αυτή τη νομοθετική ρύθμιση, όμως, η δημόσια τιμή –πώς να το πει κάποιος;- δεν θα γίνει μόνο με την ψήφιση αυτής της νομοθετικής ρύθμισης. Θα γίνει σε ειδική εκδήλωση, με ό,τι δίνεται στον Στρατό και με αυτόν τον τρόπο. Λέμε, λοιπόν, να το κάνουμε έτσι τώρα και σε σύντομο χρονικό διάστημα να το ολοκληρώσουμε.

**ΛΙΑΝΑ ΚΑΝΕΛΛΗ:** Ως τιμή, ας έβγαινε από την τακτοποίηση.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Από την άλλη μεριά, ουδεμία σχέση έχει αυτό με την αναγκαία πιθανή συζήτηση και με τη συζήτηση που θα κάνουμε.

Σχετικά με το ζήτημα του Κυπριακού, το οποίο είναι σε μια πολύ κρίσιμη φάση, είναι ξεκάθαρη η θέση της ελληνικής Κυβέρνησης. Το ζήτημα του Κυπριακού δεν μπορεί παρά να λυθεί κάτω από τις λογικές και τις αποφάσεις του ΟΗΕ και μακριά από διαδικασίες εγγυήσεων, οι οποίες επαναφέρουν διάφορα θέματα και ξέρουμε πώς έχουν λειτουργήσει τα προηγούμενα χρόνια.

Όσον αφορά τις δύο τροπολογίες, έκανα μια συνεννόηση με το Υπουργείο Παιδείας. Η τροπολογία που κατατέθηκε αφορά την οικονομική ενίσχυση προπτυχιακών φοιτητών.

**ΛΙΑΝΑ ΚΑΝΕΛΛΗ:** Τις κάνετε δεκτές ή όχι;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Αυτή θέλω να την κάνω δεκτή, γιατί ήδη έχει ξεκινήσει αυτή η διαδικασία και θα τους βοηθήσει. Αυτός είναι ο βασικός λόγος που την κάνω δεκτή. Επίσης, δεν δημιουργεί επιπλέον κόστος στον κρατικό προϋπολογισμό για τον απλούστατο λόγο ότι είναι από πρόγραμμα του ΕΣΠΑ.

Ίσως δεν είδατε εμένα, αλλά όση ώρα ήμασταν εδώ οι συνεργάτες μου…

**ΠΡΟΕΔΡΕΥΩΝ (Νικήτας Κακλαμάνης):** Πριν από μια εβδομάδα είχαμε νομοσχέδιο του Υπουργείου Παιδείας. Γιατί δεν την είχε μέσα ο Υπουργός;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, δέχομαι την κριτική ως κριτική. Εγώ εκπροσωπώ την Κυβέρνηση τώρα και αυτή την κριτική παρατήρηση την κάνω δεκτή με μία έννοια.

Όσον αφορά τη δεύτερη τροπολογία, η οποία είναι και αυτή ειδική, θα παρακαλούσα τον κ. Θηβαίο -και με αυτή την έννοια δεν την κάνω δεκτή- την Τρίτη να την επανακαταθέσουμε. Αυτή την εβδομάδα δεν θα λειτουργήσει κανένα διοικητικό δικαστήριο και καμμία οικονομική υπηρεσία, οπότε δεν επείγει το ζήτημα. Επιπλέον, θα βάλω και εγώ ως Βουλευτής την υπογραφή μου στην επόμενη επανακατάθεση, διότι, κατά την άποψή μου -και αυτό πρέπει να το πω- το αίτημα είναι σωστό.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Τις δεχθήκατε, δηλαδή;

**ΠΡΟΕΔΡΕΥΩΝ (Νικήτας Κακλαμάνης):** Έγινε δεκτή η τροπολογία για τους φοιτητές και η επόμενη θα έρθει την ερχόμενη εβδομάδα σε άλλο νομοσχέδιο. Δηλαδή, για να το γνωρίζετε, έγινε δεκτή η τροπολογία με γενικό αριθμό 731 και ειδικό 59 των συναδέλφων από τον ΣΥΡΙΖΑ και συγκεκριμένα της κ. Βάκη, της κ. Γεωργοπούλου - Σαλτάρη, του κ. Καρά Γιουσούφ και άλλων συναδέλφων.

Για να μην είναι μονότονη η συζήτηση, θα μιλήσουν επί της τροπολογίας οι δύο εισηγητές, η κ. Ελένη Σταματάκη και ο κ. Κωνσταντίνος Τασούλας. Αν η κ. Βάκη θέλει να κλείσει τη συζήτηση, θα την αφήσω τελευταία.

Κυρία Βάκη, με ακούτε;

**ΦΩΤΕΙΝΗ ΒΑΚΗ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θέλετε να κλείσετε τη συζήτηση, αφού μιλήσουν οι άλλοι Κοινοβουλευτικοί Εκπρόσωποι;

**ΦΩΤΕΙΝΗ ΒΑΚΗ:** Αν δω ότι χρειάζεται.

**ΠΡΟΕΔΡΕΥΩΝ (Νικήτας Κακλαμάνης):** Αλλιώς, θα μιλήσει η κ. Βάκη και ο κ. Δένδιας και μετά θα περάσουμε στους δύο ειδικούς αγορητές, τον κ. Κωνσταντινόπουλο και τον κ. Λυκούδη, αφού ο κ. Κούζηλος και η κ. Κανέλλη μίλησαν. Στη συνέχεια θα μιλήσουν ο κ. Λοβέρδος και ο κ. Παφίλης και ολοκληρώνουμε με τους άλλους δύο αγορητές και τους άλλους δύο Κοινοβουλευτικούς Εκπροσώπους. Για να μη μιλούν, δηλαδή, μόνο οι ειδικοί αγορητές ή μόνο οι Κοινοβουλευτικοί Εκπρόσωποι, το πάω ανά δύο.

**ΛΙΑΝΑ ΚΑΝΕΛΛΗ:** Και για την τροπολογία αυτή που έκανε δεκτή ο Υπουργός πρέπει κι εμείς να τοποθετηθούμε.

**ΠΡΟΕΔΡΕΥΩΝ (Νικήτας Κακλαμάνης):** Ναι, στο τέλος. Ούτως ή άλλως, αφού την έκανε δεκτή, θα ερωτηθούν όλα τα κόμματα, κυρία Κανέλλη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Για την τροπολογία που αποδέχθηκε έχουμε κάποιες ερωτήσεις. Ποιος θα μας απαντήσει;

**ΠΡΟΕΔΡΕΥΩΝ (Νικήτας Κακλαμάνης):** Προφανώς, αφού συνεννοήθηκε με το Υπουργείο Παιδείας ο κ. Βίτσας, θα σας απαντήσει ο κ. Βίτσας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Βίτσα, έχετε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, κατ’ αρχάς, δεν σας έδωσα τον λόγο. Δεύτερον, όταν έρθει η ώρα εκείνης της τροπολογίας, εδώ θα είναι ο κ. Βίτσας και θα τον ρωτήσετε τότε. Μη φεύγουμε από τη γραμμή που έχουμε.

Η κ. Ελένη Σταματάκη έχει τον λόγο.

**ΕΛΕΝΗ ΣΤΑΜΑΤΑΚΗ:** Κύριε Πρόεδρε, αντικαθιστώ την κ. Τελιγιορίδου.

Απλώς ήθελα να πω ότι μετά τη συζήτηση, που έγινε στην αρμόδια επιτροπή και τις διευκρινίσεις που έδωσε σήμερα ο αρμόδιος Υπουργός, νομίζω ότι πρέπει να προχωρήσουμε στην κύρωση της συμφωνίας.

Εμείς, τουλάχιστον, αποδεχόμαστε και την τροπολογία έτσι όπως έχει έρθει κι έτσι όπως έχει αιτιολογηθεί από τον κύριο Υπουργό και είναι καταγεγραμμένη από τους εισηγητές. Άρα είμαστε θετικοί στην τροπολογία και την ψηφίζουμε.

**ΠΡΟΕΔΡΕΥΩΝ (Νικήτας Κακλαμάνης):** Και εννοείται ότι ψηφίζετε και τη βουλευτική τροπολογία. Έτσι, για να μη σας ξαναρωτώ.

Σας ευχαριστώ πολύ και για τη συντομία.

Κύριε Τασούλα, έχετε πέντε λεπτά να τοποθετηθείτε για την τροπολογία, κατά κύριο λόγο, του Υπουργείου Εθνικής Άμυνας και βεβαίως, αν θέλετε, και για τη σύμβαση.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Για τη σύμβαση τοποθετηθήκαμε στη συνεδρίαση τη επιτροπής. Είπαμε ότι συμφωνούμε με τη συμμετοχή της Ελλάδος στο Μεικτό Κλιμάκιο Ηλεκτρονικού Πολέμου του ΝΑΤΟ, διότι, παρά τα διάφορα που λέγονται και ακούγονται, θεωρούμε ότι η συμμετοχή της χώρας στο ΝΑΤΟ από το 1952 και μετά είναι επωφελής και έχει κατ’ επανάληψη εγκριθεί και από τον ελληνικό λαό. Δεν είναι μόνο μία επιλογή κυβερνητική, αλλά είναι μία επιλογή καίρια, ιστορική, όπως η συμμετοχή της Ελλάδος στην Ευρώπη, η οποία έχει εγκριθεί και από τον ελληνικό λαό.

Τώρα, η τροπολογία είναι εκτεταμένη. Περιλαμβάνει σε ένα άρθρο δώδεκα παραγράφους. Έχει τελευταίο, ως μη έδει, τη μετά θάνατον προαγωγή του ήρωος Γρηγόρη Αυξεντίου, υπαρχηγού του Γρίβα, που σημειωτέον εκάει ζωντανός από τους Άγγλους και είναι θαμμένος σήμερα στα Φυλακισμένα Μνήματα. Έχει, λοιπόν, τη μετά θάνατον προαγωγή του -ορθώς γίνεται αυτό- σε αντιστράτηγο.

Ωστόσο, η αυτονόητη αποδοχή αυτής της προαγωγής, η οποία είναι και καθυστερημένη –και αυτό περιέχει και αυτοκριτική, βεβαίως- δεν μπορεί να μας αποστασιοποιήσει από το να τοποθετηθούμε για άλλες παραγράφους αυτού του άρθρου, που είμαστε αρνητικοί. Έχουμε αυτή τη μέθοδο να νομοθετούμε βάζοντας μέσα σε ένα άρθρο διατάξεις που είναι απερίφραστα θετικές κι έτσι, κατά κάποιον τρόπο, αιχμαλωτίζουμε την ψήφο.

Θα πρέπει, τουλάχιστον για τα Πρακτικά, κύριε Πρόεδρε, να διατυπώσουμε τις παραγράφους με τις οποίες είμαστε αρνητικοί.

Στην παράγραφο 1, λοιπόν, αυτής της τροπολογίας, είμαστε αρνητικοί, ως Νέα Δημοκρατία, για τη δυνατότητα μετάταξης των ραδιοναυτίλων, γιατί πιστεύουμε ότι είναι απολύτως αναγκαίο οι ραδιοναυτίλοι να μείνουν στα καθήκοντά τους, είτε υπό την ιπτάμενη διάσταση είτε υπό την επίγεια διάσταση. Δεν περισσεύουν ραδιοναυτίλοι και από τις δύο υποχρεώσεις που έχουν, ώστε να τους μετατάσσουμε σε άλλα Σώματα. Άρα στην παράγραφο 1 είμαστε αρνητικοί.

Στην παράγραφο 4, όπου γίνονται ρυθμίσεις για αξιωματικούς που προέρχονται από ανώτερες στρατιωτικές σχολές υπαξιωματικών, είμαστε επίσης αρνητικοί, γιατί εδώ δεν τηρείται η αρχή της ισονομίας και της ίσης μεταχείρισης. Εξαιρούνται αυτοί οι οποίοι κατετάγησαν από το 1990 από τη μεταχείριση που επιφυλάσσεται στους υπολοίπους. Άρα δεν είναι κάτι το οποίο λειτουργεί κατά τρόπο ισοπαλή για όλους και γι’ αυτό είμαστε αρνητικοί.

Στην παράγραφο 6, όσον αφορά τη συγκροτούμενη επιτροπή, η οποία αποτελείται από εφέτη και από αξιωματικό του Τμήματος Οικονομικής Μέριμνας και από άλλα, παραλείπεται εκπρόσωπος της στρατιωτικής δικαιοσύνης, απουσιάζει στρατοδίκης. Υπάρχει, δηλαδή, μία εξακολουθητική -και από άλλες συμπεριφορές- άρνηση να αναγνωρίζει και να επιφορτίζει με ευθύνες το Υπουργείο εκπροσώπους της στρατιωτική δικαιοσύνης. Και γι’ αυτό είμαστε αρνητικοί ένεκα αυτής της παραλείψεως στην παράγραφο 6.

Υπάρχει και η παράγραφος 7, στην οποία επίσης είμαστε αρνητικοί, για τον λόγο ότι αφορά τροποποιήσεις του ν.324/1976. Αφορά αξιωματικούς ειδικής μονιμότητος σε Αεροπορία Στρατού. Αυτές οι τροποποιήσεις καταργούν πάλι τις αρχές της ισονομίας και της δικαιοσύνης. Είναι χαριστικές. Είχαμε αντιστρατευτεί στις ίδιες διατάξεις του ν.4407/2016. Άρα δεν μπορεί να είμαστε παρά αρνητικοί και σε αυτό.

Συνεπώς από τις δώδεκα παραγράφους αυτής της διατάξεως είμαστε αρνητικοί στις τέσσερις που προείπα και θετικοί στις υπόλοιπες, με προεξάρχουσα, βεβαίως, τη μετά θάνατον προαγωγή του Αυξεντίου.

**ΠΡΟΕΔΡΕΥΩΝ (Νικήτας Κακλαμάνης):** Επειδή, όμως, εγώ δεν μπορώ να κάνω στο τέλος αυτό το πράγμα, λόγω της παραγράφου για τη μετά θάνατον προαγωγή του Αυξεντίου, τι ψηφίζει συνολικά η Νέα Δημοκρατία για την τροπολογία;

**ΚΩΝΣΤΑΝΤΙΝΟΣ ΤΑΣΟΥΛΑΣ:** Στην τροπολογία ψηφίζουμε «ναι».

**ΠΡΟΕΔΡΕΥΩΝ (Νικήτας Κακλαμάνης):** Για τους λόγους που εξηγήσατε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όμως, στις τέσσερις παραγράφους, που επισήμανα και περιέχονται στο άρθρο, είμαστε αρνητικοί.

**ΠΡΟΕΔΡΕΥΩΝ (Νικήτας Κακλαμάνης):** Ναι, για τα Πρακτικά αυτό, γιατί επί της ουσίας δεν μπορεί να γίνει.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα μαθήτριες και μαθητές και δύο συνοδοί εκπαιδευτικοί από το 17ο Γυμνάσιο Πάτρας (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πάμε στους δύο Κοινοβουλευτικούς Εκπροσώπους.

Τον λόγο έχει η κ. Βάκη για πέντε λεπτά.

**ΦΩΤΕΙΝΗ ΒΑΚΗ:** Δεν θα χρειαστώ πέντε λεπτά.

Αποδεχόμαστε τις τροπολογίες και την αιτιολόγηση που έδωσε ο Αναπληρωτής Υπουργός. Εάν μου επιτρέπετε στον χρόνο που έχω, να υπερθεματίσω και να υπερασπιστώ τη βουλευτική τροπολογία, την οποία έχω και εγώ συνυπογράψει και αφορά τα θέματα παιδείας.

Σύμφωνα με την τροπολογία αυτή, επανέρχεται μία ρύθμιση όσον αφορά τον κανονισμό υποτροφιών του ΙΚΥ, με σκοπό την ενίσχυση άπορων προπτυχιακών φοιτητών. Θα λαμβάνονται υπ’ όψιν και οι επιδόσεις, βεβαίως, αλλά και οικονομικά κριτήρια και δεν χρειαζόταν έκθεση του Γενικού Λογιστηρίου του Κράτους, αφ’ ενός γιατί δεν είναι υπουργική η τροπολογία αλλά βουλευτική και αφ’ ετέρου διότι τα χρήματα έχουν ήδη δεσμευτεί από το ΕΣΠΑ. Απλώς αυτά τα χρήματα θα τα διαχειρίζεται το ΙΚΥ, με βάση κάποια κριτήρια, για να ενισχύονται οι φοιτητές με χαμηλά εισοδηματικά κριτήρια.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Απλώς για τα Πρακτικά επειδή είναι από ΕΣΠΑ δεν χρειάζεται έκθεση. Αλλιώς αν ήταν από τον κρατικό προϋπολογισμό, ας ήταν και από Βουλευτές η τροπολογία, βεβαίως χρειαζόταν έκθεση.

**ΣΠΥΡΙΔΩΝ ΛΥΚΟΥΔΗΣ:** Είναι από ΕΣΠΑ;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι από το ΕΣΠΑ του 2014;

**ΠΡΟΕΔΡΕΥΩΝ (Νικήτας Κακλαμάνης):** Το δήλωσε ο κύριος Υπουργός.

Κύριε Κωνσταντινόπουλε θα πάρετε τον λόγο και θα ρωτήσετε.

Κύριε Υπουργέ, μην απαντάτε, παρακαλώ.

Τον λόγο έχει ο κ. Νικόλαος Γεώργιος Δένδιας για πέντε λεπτά επί της τροπολογίας και, βεβαίως, και επί της συμβάσεως εάν θέλει.

**ΝΙΚΟΛΑΟΣ ΔΕΝΔΙΑΣ:** Θα περιοριστώ στην τροπολογία, κύριε Πρόεδρε.

Όπως κατ’ αρχάς σαφέστατα τοποθετήθηκε και ο εισηγητής μας, ο κ. Τασούλας, κύριε Υπουργέ, κύριε Πρόεδρε, κυρίες και κύριοι συνάδελφοι, εμείς την ψηφίσαμε αυτή την τροπολογία.

Αλλά, κύριε Υπουργέ, θέλω να σας είμαι ειλικρινής. Την ψηφίσαμε εκβιαζόμενοι εις μνήμη του Γρηγόρη Αυξεντίου. Υπό άλλες συνθήκες θα σας έλεγα ότι αυτή η τροπολογία είναι εκπρόθεσμη, είναι εκτός της ουσίας του κειμένου του συζητούμενου νομοθετήματος, στερεί τους Βουλευτές από τη δυνατότητα να τοποθετηθούν, είναι σαφές.

Κανονικά από λεπτότητα θα έπρεπε το ίδιο το Υπουργείο και η Κυβέρνηση να ζητήσει να ανοίξει κατάλογος ομιλητών. Φέρνετε μία τροπολογία η οποία έχει δεκαοκτώ άρθρα στην πραγματικότητα μέσα.

Αν μου επιτρέπετε να σας πω, με όλον τον σεβασμό προς το Υπουργείο Άμυνας, είμαστε πάρα πολύ προσεκτικοί πάντοτε ειδικά με το Υπουργείο αυτό, συνιστά στην πραγματικότητα μια τροποποίηση του ν.4407/2016, που, όπως είπατε και εσείς, ψηφίστηκε τον Ιούλιο. Τώρα εάν δύο μήνες μετά από όταν έχει ψηφιστεί ένα νομοθέτημα, έρχονται δεκαοκτώ σελίδες τροπολογία, υπάρχει άλλη πιο περιφανής ομολογία της προχειρότητας του νομοθετήματος; Για να είμαστε εδώ συνεννοημένοι.

Αν είναι για ένα θέμα δευτερεύον, τριτεύον, περιφερειακό, να πούμε ότι εν πάση περιπτώσει, στην πίεση που δέχθηκε η Κυβέρνηση, δεν μπόρεσε να δώσει την προσοχή. Είναι δυνατό στο Υπουργείο Άμυνας να συμβαίνουν αυτά τα πράγματα, να μας έρχεται τροπολογία με δεκαοκτώ σελίδες; Αυτά δεν είναι πράγματα που καθησυχάζουν ούτε εμάς, την Εθνική Αντιπροσωπεία, που ξαναλέω θα θέλαμε και θέλουμε και δείχνουμε ότι επιθυμούμε τη στήριξη του Υπουργείου και των Ενόπλων Δυνάμεων ούτε την ελληνική κοινωνία. Πώς είναι δυνατό τόσο πρόχειρα να νομοθετούμε εδώ; Δεκαοκτώ σελίδες διορθώσεις -αν είναι δυνατό!- και να ονομάζεται αυτό τροπολογία;

Εν πάση περιπτώσει θα εκτιμούσαμε, παρ’ ότι σας το λέμε ότι θα το ψηφίσουμε, να φέρνατε την εις μνήμη τιμή του Γρηγόριου Αυξεντίου ξεχωριστά, για να έχει τη δυνατότητα η Εθνική Αντιπροσωπεία ομοφώνως –Εγώ ελπίζω με εξαίρεση μάλιστα όχι ομοφώνως, για να είμαστε ειλικρινείς. Ένα τμήμα δεν τιμά τη μνήμη του Γρηγόρη Αυξεντίου- να ψηφίσει θετικά. Ο Αυξεντίου ήταν φίλος του πατέρα μου. Εάν θυμάμαι καλά, ήταν μαζί στη Σχολή Εφέδρων στη Σύρο και τον θυμάμαι μικρή φωτογραφία με τη στολή του αξιωματικού στο σπίτι. Ερχόμαστε τώρα στο σημείο να παραπονούμεθα, για τον τρόπο που εισάγεται η τιμή στη μνήμη του στην Εθνική Αντιπροσωπεία.

Εν πάση περιπτώσει ερωτώ: Πρέπει μέσω εκπροθέσμου τροπολογίας να γίνει αυτό το πράγμα; Δεν θα μπορούσε με πανηγυρικό τρόπο να εισαχθεί; Θέλετε, κύριε Υπουργέ, ως αυτοτελές νομοθέτημα; Ως αυτοτελές νομοθέτημα, και εμείς μαζί σας, δίπλα σας. Εν πάση περιπτώσει νομίζω, ότι όπως σε όλα τα πράγματα αυτή η Κυβέρνηση ακόμα και τα όποια θετικά τα κάνει πρόχειρα και στην ουσία με αυτόν τον τρόπο τα ακυρώνει και τα ποδοπατεί.

Κυρίες και κύριοι συνάδελφοι, θα ήθελα και για ένα λεπτό να αναφερθώ στα θέματα που αφορούν την Τουρκία.

Κύριε Υπουργέ, έχουμε γίνει μάρτυρες μια έκτακτης τουρκικής προκλητικότητας. Δεν πρόκειται εμείς ούτε να σηκώσουμε τόνους ούτε να αρχίσουμε τυμπανοκρουσίες ούτε να καλέσουμε στα όπλα. Όμως οφείλει η Κυβέρνηση, να μας δώσει εξηγήσεις προς τι, γιατί αυτή η τουρκική επιθετικότητα αιφνιδίως και ποια είναι αυτά τα οποία κάνει η ελληνική Κυβέρνηση για να αντιμετωπίσει αυτή την επιθετικότητα.

Διότι εδώ που τα λέμε, το να εμφανίζεται ξαφνικά ο Πρόεδρος της γείτονος χώρας και να αμφισβητεί τη Συνθήκη της Λοζάνης ούτε οικείο μας είναι ούτε σύνηθες ούτε είναι κάτι το οποίο μπορούμε να μην το παρατηρήσουμε. Θέλουμε να γνωρίζουμε ότι η ελληνική Κυβέρνηση κάνει ό,τι χρειάζεται για την προάσπιση του εθνικού χώρου και εθνικών δικαιωμάτων.

Βεβαίως το τελευταίο που περιμένουμε σε αυτή την Αίθουσα, είναι να εμφανίζονται ως τιμητές και ως προστάτες των εθνικών συμφερόντων, αυτοί οι οποίοι εάν ήταν εν ζωή την 28 Οκτωβρίου 1940, δεν θα υπηρετούσαν τα εθνικά συμφέροντα υπό την γαλανόλευκη, αλλά θα υπηρετούσαν υπό τις κόκκινες σημαίες με τον αγκυλωτό σταυρό. Άλλωστε το κόμμα τους το οποίο αυτή τη στιγμή δεν βρίσκεται στην Αίθουσα της Βουλής, εάν καλώς ενθυμούμαι και έχω αποδεικτικά επ’ αυτών, στις πρώτες φάσεις της δραστηριότητάς του στρατεύθηκε υπό τη σβάστικα, υπό τον αγκυλωτό σταυρό.

Όταν ομιλεί κάποιος προερχόμενος απ’ αυτόν τον πολιτικό χώρο, θα τον παρακαλούσα έστω και απόντα –μπορώ να τον παρακαλέσω και παρόντα- να μην αυτοπροσδιορίζεται ως εθνικιστής αλλά ως εθνικοσοσιαλιστής, δηλαδή ναζί, κατά την κρατούσα άποψη.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κρατήστε ό,τι παρατηρήσεις θέλετε και στο τέλος θα σας ξαναδώσω τον λόγο για πέντε λεπτά, για να απαντήσετε σε όλα όσα θέλετε.

Τώρα προχωρούμε με τη σειρά στον κ. Κωνσταντινόπουλο και στον κ. Λυκούδη και αμέσως μετά θα μιλήσουν ο κ. Λοβέρδος και ο κ. Παφίλης. Μένουν άλλοι τρεις ειδικοί αγορητές και εν συνεχεία άλλοι τρεις κοινοβουλευτικοί και θα κλείσουμε με τον Υπουργό.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να αρχίσω από την τροπολογία που έχουν καταθέσει οι Βουλευτές του ΣΥΡΙΖΑ, που, όπως αναφέρεται στην αιτιολογική έκθεση, αποσκοπεί στην οικονομική ενίσχυση των προπτυχιακών φοιτητών των ΑΕΙ. Των ΤΕΙ; Σας ερωτώ, κύριε Υπουργέ. Φοιτητές φτωχούς των ΤΕΙ;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εμένα ρωτάτε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ ερωτώ και απευθύνομαι προς τον Υπουργό. Κύριε Υπουργέ, επειδή αναλάβατε την ευθύνη και είπατε «ναι» στην τροπολογία, σας λέω ότι όπως γράφεται, είναι σαν να μην υπάρχει, σαν να έχετε διαγράψει, όπως κάνετε συνήθως, με αυτή τη ρύθμιση ότι δεν υπάρχουν φτωχοί και άποροι φοιτητές των ΤΕΙ. Εάν δεν υπάρχουν, να μας το πείτε. Διαφορετικά θέλει αλλαγή.

Δεύτερον, άκουσα κάτι το οποίο θα παρακαλούσα να το επιβεβαιώσετε, επειδή το ΙΚΥ έχει ένα συγκεκριμένο ποσό. Παράλληλα –και θα ήθελα να μας διαβεβαιώσετε γι’ αυτό, γιατί αφορά μεταπτυχιακούς φοιτητές- καταλαβαίνω απ’ αυτό που λέτε ότι δεν θα πειραχτούν τα χρήματα για τους μεταπτυχιακούς. Μου είπατε -και θα ήθελα να μας διαβεβαιώσετε γι’ αυτό- ότι η Κυβέρνηση έχει εξασφαλίσει επιπλέον χρήματα από το πρόγραμμα ΕΣΠΑ 2014-2020, τα οποία θα πηγαίνουν στους άπορους ή μήπως τα ήδη υπάρχοντα χρήματα μαζί με του ΕΣΠΑ, θα είναι ένας κοινός κουμπαράς και με ποια αναλογία θα πηγαίνουν;

Βεβαίως, κύριε Υπουργέ, θα ήταν πολύ σημαντικό να ερχόταν και να μας έλεγε το Υπουργείο, τους κανόνες με τους οποίους θα γίνουν όλα αυτά, με ποιες διαδικασίες, σε ποιους απευθύνονται, με ποιον τρόπο, πώς θα διασφαλίζονται η διαφάνεια και η αξιοκρατία σε όλα αυτά. Δεν λέω εγώ ότι δεν θα γίνεται, αλλά πιστεύαμε ότι θα μπορούσε να είναι κάποιος από το Υπουργείο, αφού η Κυβέρνηση ήξερε ότι θα κατατεθεί αυτή η τροπολογία. Το ξέρατε, είχατε μιλήσει με τους Βουλευτές σας, είμαι σίγουρος και έπρεπε να ήταν κάποιος εδώ να μας απαντήσει σ’ αυτά τα θέματα. Σας παρακαλώ, όμως, να τα διευκρινίσετε αυτά, γιατί πιθανότατα μια μεγάλη ομάδα ανθρώπων και φοιτητών να εξαιρείται απ’ όλη αυτή τη διαδικασία. Αυτά όσον αφορά τη συγκεκριμένη τροπολογία.

Όσον αφορά το άρθρο 13α, ορθώς αλλάξατε τη διάταξη, γιατί οι προηγούμενοι μετατασσόμενοι ελάμβαναν την ειδικότητα της «έρευνας πληροφορικής».

Η τροποποίηση που έχετε κάνει και έχετε σβήσει τη φράση «πρωτοπρεσβύτερων κληρικών» είναι ορθή και κατανοητή.

Όσον αφορά την επιτροπή που θα αποτελείται από έναν δικαστικό λειτουργό των πολιτικών δικαστηρίων με βαθμό εφέτη ή έναν ανώτερο αξιωματικό, ήθελα να σας ρωτήσω το εξής: Ο δικαστικός λειτουργός των πολιτικών δικαστηρίων με βαθμό εφέτη μπορεί να αντικατασταθεί και με αξιωματικό;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Νομίζω ότι η διόρθωση που κάνατε δύο σε τέσσερις μήνες, ήταν μία προχειρότητα, αφού είχε διατυπωθεί ο ν.4407 και λόγω της βιασύνης.

Τώρα για τους εν ενεργεία αξιωματικούς που προέρχονται από τις ανώτερες στρατιωτικές σχολές και την κατηγορία των μονιμοποιηθέντων εθελοντών του ν.445/1974, διαγράφεται μία παράγραφος. Η προαγωγή όσων εκ των αξιωματικών κριθούν προακτέοι. Γιατί διαγράφεται; Θα καταβληθούν αναδρομικές αποδοχές; Είναι μία ερώτηση.

Όσον αφορά το τρία, μέχρι την κατάρτιση του πρώτου μακροπρόθεσμου και του πρώτου τριετούς κυλιόμενου προγράμματος, έχει συζητηθεί ο χρόνος έναρξης της ισχύος της παραγράφου αυτής. Είναι η θετική τροποποίηση, διότι είναι εντός της οικονομικής δικαιοδοσίας των επιτελείων και θα διευκολύνει τις προμήθειες του αμυντικού υλικού.

Τώρα όσον αφορά τις συμβάσεις υποστήριξης, διαφωνούμε με αυτή την τροποποίηση. Δεν υπάρχει πλέον ορισμός του τι θεωρείται εν συνέχεια υποστήριξη. Δίνεται η δυνατότητα σύναψης οποιασδήποτε FOS με οποιονδήποτε φορέα. Είναι αυτονόητη η διάταξη, η οποία ουσιαστικά νομιμοποιεί τη σύναψη με τρίτους, οι οποίοι είναι κυρίως μεταπράτες με αμφιβόλου αξίας υλικά, τα οποία θα πρέπει να ελέγχονται για τη συμβατότητα και την πιστοποίησή τους από την κατασκευαστική εταιρεία του οπλικού συστήματος. Θα θέλαμε και σε αυτό την άποψή σας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο Ζ΄ Αντιπρόεδρος της Βουλής κ. Σπυρίδων Λυκούδης έχει τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Πρόεδρε, κατ’ αρχάς για την κύρωση του μνημονίου συνεννόησης για την ένταξη της χώρας μας στο μεικτό κλιμάκιο του ΝΑΤΟ για τον ηλεκτρονικό πόλεμο, όπως και στην επιτροπή έτσι και στην Ολομέλεια, θα δηλώσουμε τη θετική μας ψήφο με την έννοια ότι αυτή η συμμετοχή εκτιμάμε ότι είναι συμβατή με τα εθνικά μας συμφέροντα και λειτουργεί επ’ ωφελεία αυτών των συμφερόντων. Επομένως, η ψήφος μας είναι θετική.

Τώρα, όσον αφορά τις τροπολογίες, στην προσθήκη της υπουργικής τροπολογίας. θέλω να σας κάνω μία, δύο παρατηρήσεις. Είναι επανάληψη των παρατηρήσεων που έκανε ευστόχως, νομίζω, ο κ. Δένδιας πριν. Θα μου πείτε, γιατί τις κάνω. Διότι θέλω να μείνουν και να καταγραφούν για άλλη μία φορά. Υπάρχει ένα ζήτημα, κύριε Υπουργέ. Γιατί πρέπει να πιέζονται οι συνάδελφοί σας Βουλευτές, κατ’ αυτόν τον αφόρητο τρόπο μέσα σε δύο, τρεις ώρες μεσημεριανές, να πρέπει να αντιμετωπίσουμε μία τροπολογία που φέρνετε, η οποία έχει δεκαοκτώ σελίδες, για ένα νομοσχέδιο το οποίο ψηφίσαμε τον Ιούλιο και που η κατάθεση αυτής της τροπολογίας σήμερα πείθει ότι μερικά πράγματα τα είχαμε περάσει τελείως επιφανειακά τον Ιούλιο;

Η προφανής και ειλικρινής, κατά τη γνώμη μου, αμηχανία που είχατε στην απάντηση απέναντι σε αυτήν την παρατήρηση, πείθει ότι κάτι δεν γίνεται καλά. Κι έχω την εντύπωση ότι εάν θέλετε να αντλήσετε από τους συναδέλφους σας Βουλευτές εποικοδομητικές κριτικές, θα πρέπει αυτά τα ζητήματα να τα προσέξετε.

Ο συνάδελφός μου, ο κ. Δανέλλης, στην τοποθέτησή του αργότερα μπορεί να κάνει επιμέρους παρατηρήσεις, αλλά εγώ κάνω αυτή την ειλικρινή –κατά τη γνώμη μου- πολιτική παρατήρηση. Δεν μας βοηθάτε για να βοηθήσουμε, ενδεχομένως, τροπολογίες που αποσαφηνίζουν ασάφειες του νομοσχεδίου. Δεν μας βοηθάτε με αυτόν τον τρόπο.

Για να έρθω και στις βουλευτικές τροπολογίες που κατατίθενται, καλά η μία θα πάει την άλλη εβδομάδα, κύριε Πρόεδρε, έτσι δεν είπατε; Για την άλλη, μένω στην ορθότατη παρατήρηση του Προέδρου του κ. Κακλαμάνη. Πριν από μία εβδομάδα συζητήσαμε ζητήματα παιδείας σε αυτήν την Αίθουσα. Ήταν τόσο δύσκολο να έχετε προβλέψει ότι σε αυτή την συζήτηση θα μπορούσε να ενταχθεί;

Μα, πέντε μέρες έχουν περάσει. Δεν μπορεί να γεννήθηκαν όλα αυτά μέσα σε πέντε εικοσιτετράωρα, δηλαδή το θέμα της υποτροφίας των απόρων φοιτητών. Θέλω να πω ότι υπάρχει μια προχειρότητα όπου για να ξεπεράσουμε, αν θέλετε, μέσα σε ένα κλίμα συναίνεσης προβλήματα, διευκρινίζοντάς τα, πρέπει να μας λαμβάνετε και εμάς υπ’ όψιν σας. Δεν μπορεί – επαναλαμβάνω και ξέρω τι λέω και το εννοώ - να υφιστάμεθα αφόρητη πίεση ως συνάδελφοί σας Βουλευτές, εάν θέλουμε να συμβάλουμε εποικοδομητικά, γιατί δεν μπορούμε έτσι όπως γίνεται η συζήτηση.

Υπό αυτήν την έννοια, κύριε Υπουργέ, θα ήθελα μερικά πράγματα να τα προσέξουμε. Όταν έρχεται η ώρα να συζητήσουμε μια κύρωση, παραδείγματος χάριν, και έρχονται τρεις τροπολογίες, μια υπουργική και δύο βουλευτικές, και ζητάτε –και καλά κάνετε που ζητάτε- από όλους εμάς να έχουμε έναν θετικό λόγο, για να μπορέσουμε να συμβάλουμε, θα πρέπει να αντιμετωπίζεται θετικά και τη δική μας δυνατότητα, δηλαδή τον δικό μας χρόνο, και αν θέλετε και την ευχέρεια, που έχουμε να γίνουμε αυτό που θέλετε, εποικοδομητικοί. Δεν μπορούμε να γίνουμε με αυτήν την προχειρότητα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και εγώ, κύριε Λυκούδη.

Τον λόγο έχει ο κ. Ανδρέας Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, την Παρασκευή προεδρεύοντος του κ. Νικήτα Κακλαμάνη σας είχα κάνει μια ερώτηση για την πολεμική μας βιομηχανία και ειδικά για τα ελληνικά αμυντικά συστήματα. Η συζήτησή μας είχε κινηθεί σε πολύ ευπρεπή και εποικοδομητικά πλαίσια. Όμως, μετά από την αποχώρησή μου από την Αίθουσα είχα μια σειρά από μηνύματα, επίμονα μηνύματα, που δεν αμφισβητούσαν εσάς, αλλά που με ικέτευαν να σας παρακαλέσω να δείτε ποιος σας παραπληροφορεί. Αυτή ήταν η βασική παράκληση πολλών ασχολούμενων με την πολεμική μας βιομηχανία.

Επειδή η μόνιμη επωδός των τριών επίκαιρων ερωτήσεών μου προς εσάς για τα ελληνικά αμυντικά συστήματα είναι η ίδια, η κ. Γεννηματά έκανε προσπάθεια πάρα πολύ σκληρή να δεχθούν οι εταίροι μας τότε τη διάσωση των αμυντικών μας συστημάτων. Και επειδή όλα κρέμονται από μια κλωστή, αλλά έχουν περάσει δύο χρόνια -ήταν ο κ. Ήσυχος, τώρα είστε εσείς- και οι εταιρείες μας όλες πάσχουν από έλλειψη ρευστότητας, δηλαδή χρημάτων που θα μπουν σε αυτές και όχι από ανυπαρξία συμβάσεων – συμβάσεις υπάρχουν- και επειδή εκτιμούμε ότι είστε καλοπροαίρετος και επειδή, κύριε Υπουργέ, δεν έχει νόημα να σας ζητήσω σε λίγες μέρες να το ξανασυζητήσουμε, υποβάλλουμε το αίτημα να πάρετε την πρωτοβουλία να συγκαλέσετε την Επιτροπή Εξωτερικών και Άμυνας για την αμυντική μας βιομηχανία, διότι, όταν περάσουν δύο μήνες, εγώ θα επανέλθω. Όμως, το θέμα είναι, όπως ενημερώνομαι, ότι όσο περνούν οι μήνες μπορεί από πλευράς γραφειοκρατίας ορισμένα πράγματα να συντελούνται, το business plan κ.λπ., αλλά παροξύνεται το πρόβλημα της έλλειψης ρευστότητας.

Θα ήθελα, λοιπόν, να σας ζητήσω να πάρετε την πρωτοβουλία -δεν θέλω να παρακαλέσω εγώ την υπόλοιπη Αντιπολίτευση, να εφαρμόσουμε το σχετικό άρθρο του Κανονισμού για να σας φέρουμε υποχρεωτικά, γιατί η συζήτηση είναι οργανωμένη και επιθετική, δεν είναι αυτό το πνεύμα που έχουμε- και σας παρακαλώ να πάρετε εσείς την πρωτοβουλία να προκαλέσετε αυτήν την συζήτηση στην Επιτροπή Εξωτερικών και Άμυνας.

Το δεύτερο θέμα, που θα θέλω να αναφέρω, το κάλυψε ο κ. Λυκούδης. Είναι το ζήτημα της τροπολογίας με πολλές διατάξεις και της αδυναμίας, στην οποία μας οδηγείτε να πάρουμε θέση. Είναι η πέμπτη φορά και για να είμαι και σωστότερος -μην κάνω κάποιο λάθος- είναι η τέταρτη ή η πέμπτη, που ενώ έχετε ασκήσει νομοθετική πρωτοβουλία, επανέρχεστε μετά από λίγο καιρό με ένα κατεβατό τροπολογιών. Δεν θέλω να κάνω μομφή για τα κοινώς λεγόμενα στο ελληνικό Κοινοβούλιο, που εκτός Αιθούσης δεν κάνουν νόημα, ακαταστασία, αποσπασματικότητα, δεν μου αρέσουν αυτά τα επιχειρήματα. Αν κάτι πρέπει να έρθει εδώ και να ψηφιστεί, ας έρθει και ακατάστατα, αν είναι χρήσιμο. Όμως, εδώ είναι σύστημα, γιατί ή η τέταρτη ή η πέμπτη φορά δηλώνει ότι, ενώ έχετε νομοθετική πρωτοβουλία για άλλα θέματα, τα φέρνετε αυτά εδώ σωρηδόν, με αποτέλεσμα να μην μπορούμε εύκολα να εντοπίσουμε και διάταξη, που πιθανώς να μας κοστίσει αν πούμε ένα «ναι». Μας φαίνεται καλή, ψηφίζουμε θετικά και μετά το πληρώνουμε και λες ότι ένας Βουλευτής, που θα ψηφίσει σχέδια νόμου του Υπουργείου Αμύνης, πρέπει να έχει και δίπλα από το έδρανό του και δύο τρεις Παναγίες να κάνει το σταυρό του μην του κάτσει και τίποτα μετά.

Τρίτον, μέσα σε αυτή την τροπολογία υπάρχει και η παράγραφος 12 για τον Γρηγόρη Αυξεντίου, τον ήρωα του Μαχαιρά, έναν ήρωα, όχι μόνο της Κύπρου αλλά όλου του Ελληνισμού; Γιατί το κάνατε αυτό; Όλοι λέμε «ναι» σε αυτό. Ακούσατε πώς τοποθετήθηκαν όλα τα κόμματα.

Δεν είναι αυτή η μετά θάνατον απονομή ενός τίτλου ευκαιρία για μια συνολικότερη συζήτηση σε επίπεδο του ελληνικού Κοινοβουλίου; Εμείς θα το ψηφίσουμε, γιατί ψηφίζουμε, όπως είπε ο κ. Κωνσταντινόπουλος, την τροπολογία. Με τας ευχάς της παρέας, δηλαδή, την ψηφίζουμε, φοβούμενοι και ελπίζοντας ότι δεν θα μας συμβεί και τίποτα μετά από αυτό. Όμως, εν πάση περιπτώσει, δεν υπάρχει κάτι εξόφθαλμο, ώστε να μας κινητοποιήσει να πούμε όχι.

Γιατί πρέπει να χαθεί το θέμα του ήρωα Γρηγόρη Αυξεντίου μέσα σε ένα σύνολο τροπολογιών και ειδικών ρυθμίσεων; Γιατί; Γιατί να μην απονείμουμε αυτή τη τιμή, ως αρμόζει, στον ήρωα αυτόν; Σκεφτείτε το. Θα μπορούσατε να το πάρετε πίσω και το φέρετε αυτοτελώς. Εγώ θα έλεγα ότι ο κ. Κακλαμάνης μπορεί να συνεννοηθεί με τον κ. Βούτση να κάνουμε και ειδική συνεδρίαση. Εν πάση περιπτώσει, όχι έτσι, όχι με τη λογική της εκ των ενόντων νομοθεσίας.

Τώρα, ένα τελευταίο ζήτημα, που αφορά τα καθήκοντά μου, ως Κοινοβουλευτικού Εκπροσώπου. Κύριε Πρόεδρε, δεν χρειάζομαι πάνω από είκοσι δευτερόλεπτα.

Με τρόπο που δεν εξηγείται εύκολα ένας συνάδελφός σας, ο κ. Βερναρδάκης, επιτέθηκε εναντίον του προέδρου των Παραολυμπιονικών. Τον είπε «φασιστάκι της πλάκας».

Αναζήτησα στον διαδικτυακό τους διάλογο μήπως παρόμοιας έντασης προσβολή έχει απευθύνει στον Υπουργό και ο Παραολυμπιονίκης, διότι το άδικο είναι άδικο, όποιος και αν το κάνει. Από ό,τι είδα στο διαδίκτυο -και το λέω με επιφύλαξη γιατί μπορεί κάτι να μου ξέφυγε- και από ό,τι είδα και από την κάλυψη που έκαναν τα μέσα ενημέρωσης, δεν πρέπει κάτι να μου διέφυγε.

Αν έχω δίκιο, τότε η ένταση της ανταλλαγής των επιχειρημάτων δεν είναι ίδια. Είναι ένας άνθρωπος που κάνει κριτική στην Κυβέρνηση και ένας Υπουργός –Υπουργός, ε;- που απαντάει με έναν τρόπο πάρα πολύ απαξιωτικό και βίαιο απέναντι σε έναν άνθρωπο, που είναι μεν Ολυμπιονίκης, αλλά είναι και άτομο με αναπηρία.

Έχετε ξεφύγει, κυρίες και κύριοι; Ένας Υπουργός προχθές μαλώνει μια καρκινοπαθή. Ένας Υπουργός σήμερα απευθύνεται με αυτόν τον απαξιωτικό τρόπο εναντίον ενός ατόμου με αναπηρία και Παραολυμπιονίκη.

Γιατί τα κάνετε αυτά; Δεν έχετε προσαρμοστεί στο γεγονός ότι η Κυβέρνηση ακούει κριτική; Αυτή είναι η υποχρέωσή της από το Σύνταγμα και από την πολιτική δεοντολογία.

Ο Υπουργός αυτός, όταν ήταν θέμα των ημερών -και ακόμη είναι θέμα των ημερών - τα ΜΜΕ είχε πει ότι ορισμένα ΜΜΕ ξεφεύγουν από τον έλεγχο, αλλά τον ξεχάσαμε. Ήρθε να μας το θυμίσει με μια άλλη απρεπή του συμπεριφορά.

Παρακαλώ, κύριε Υπουργέ, να πείτε μια καλή κουβέντα στην τελευταία σας παρέμβαση σήμερα για τους Παραολυμπιονίκες και για το συγκεκριμένο στέλεχος του παραολυμπιακού κινήματος.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ολοκληρώσατε κύριε Λοβέρδο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, δεν τοποθετήθηκα για την τροπολογία. Μου επιτρέπετε ένα λεπτό;

**ΠΡΟΕΔΡΕΥΩΝ (Νικήτας Κακλαμάνης):** Όχι, όταν ολοκληρώσουμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 17ο Γυμνάσιο Πάτρας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πάντως, κύριε Υπουργέ, καλό θα ήταν να γίνει αυτό με τον Αυξεντίου. Μου αρέσει η ιδέα αυτή. Ακούει και ο κύριος Πρόεδρος της Βουλής, κύριε Λοβέρδο. Καλό θα ήταν να γινόταν μια ειδική συνεδρίαση και να γενικευόταν και λίγο η κουβέντα στην επικείμενη λύση του Κυπριακού -την ενημέρωση δηλαδή. Νομίζω ότι όλοι συμφωνούμε με αυτά που είπατε.

Όμως, ταυτόχρονα, διαβάζουμε στις ξένες εφημερίδες ότι ο κ. Μπάιντεν πιέζει την Κυπριακή Κυβέρνηση να δεχτεί τουρκοκυπριακή βάση, κατ’ αναλογία της βρετανικής βάσης, στα κατεχόμενα της Κύπρου. Πρέπει η ελληνική Βουλή να το ξέρει αυτό. Είναι μια καλή ευκαιρία. Δείτε το πάντως αυτό με τον Αυξεντίου.

Εμένα με ενδιαφέρει η θετική ψήφος, παραδείγματος χάριν, του Κομμουνιστικού Κόμματος, που λέει «παρών», ενώ θέλει να ψηφίσει. Τη θετική ψήφο όλων των άλλων τη θεωρώ δεδομένη. Δεν αναφέρομαι στη γνωστή ομάδα. Λοιπόν, δείτε το μέχρι το τέλος της συνεδρίασης.

Πάμε τώρα στον κ. Παφίλη, Κοινοβουλευτικό Εκπρόσωπο του Κομμουνιστικού Κόμματος Ελλάδος.

**ΑΘΑΝΑΣΙΟΣ ΠΑΦΙΛΗΣ:** Φαντάζομαι πως η Κυβέρνηση συμφωνεί πλήρως με αυτά που είπε ο κ. Τασούλας για το ΝΑΤΟ, ότι η ένταξη της χώρας στο ΝΑΤΟ ωφέλησε τη χώρα όλο αυτό το διάστημα, από τότε που υπάρχει το ΝΑΤΟ. Αυτό αποδεικνύεται από το ότι το κατέβασε στο Αιγαίο με επίσημη πρόσκληση. Φιλανθρωπικός Oργανισμός το ΝΑΤΟ, από τη νατοϊκή Αριστερά πλέον! Τέτοια μεταμόρφωση!

Τώρα, μάλιστα, πανηγυρίζει για το ότι θα εγκατασταθεί -αν εγκατασταθεί και όταν εγκατασταθεί- ουσιαστικά μια βάση ηλεκτρονικού πολέμου του ΝΑΤΟ στην Ελλάδα. Ξέρετε, θα πρέπει να είναι κανείς πολύ αφελής -για να μην πω ηλίθιος- για να μην αντιλαμβάνεται τον ρόλο που θα παίξει στον τομέα του ηλεκτρονικού πολέμου, με τις εξελίξεις που έχουμε στην ευρύτερη περιοχή και με τον κίνδυνο γενικευμένου πολέμου ή πολέμου -να το πω πιο κομψά- άλλης κλίμακας από αυτό που ζούμε σήμερα. Καμαρώνει, λοιπόν, και μάλιστα, με επιχειρήματα. Αν είναι δυνατόν! Τόσος ξεπεσμός;

Θα έρθουν εκατό οικογένειες στρατιωτικών -λέει- στη Θεσσαλονίκη, στην 113 πτέρυγα μάχης. Εξομοιώνετε, δηλαδή, τους κινδύνους, που αναλαμβάνει η ίδια μας η χώρα, με εγκατάσταση μιας τέτοιας μονάδας -που δεν νατοϊκή, αλλά είναι νατοϊκή- ηλεκτρονικού πολέμου, σε μία περίοδο, μάλιστα, που η κατάσταση είναι εκρηκτική σε ολόκληρη την περιοχή. Τόσος ξεπεσμός; Και το αντισταθμίζετε αυτό με εκατό οικογένειες, που θα έρθουν με την εκπαίδευση, που θα έχουν οι Ένοπλες Δυνάμεις. Αυτά είναι για να κρύψετε την πλήρη ευθυγράμμιση που έχετε -και δεν υπάρχει καμμία αμφισβήτηση- για το ΝΑΤΟ, του οποίου η ιστορία είναι γνωστή. ΝΑΤΟ σημαίνει χούντες και πόλεμοι. Το ΝΑΤΟ είναι βαμμένο με το αίμα λαών ολόκληρων.

Όσο για τα κέρδη της Ελλάδας, κύριε Πρόεδρε, αποφύγαμε την εισβολή από Βορρά, τον κομμουνιστικό κίνδυνο, στην Κύπρο. Και την έκανε σύμμαχος. Αυτό είναι ένα όφελος από το ΝΑΤΟ! Μεγάλο!

Δεύτερον, η αμφισβήτηση των κυριαρχικών δικαιωμάτων της χώρας και των συνόρων γίνεται από χώρα – σύμμαχο, μέλος του ΝΑΤΟ, την Τουρκία. Μεγάλη ωφέλεια και αυτό! Και το ΝΑΤΟ σφυρίζει αδιάφορα. Ακόμα και το βράδυ των Ιμίων δεν έβγαλε κουβέντα. Δεν έχει τους χάρτες. Δεν τους ξέρει. Αυτά και πάρα πολλά άλλα.

Να συνεχίσουμε, λοιπόν: Είπε ο κύριος Υπουργός -κι έτσι πρέπει να είναι- ότι αποστολή των Ενόπλων Δυνάμεων είναι η υπεράσπιση των κυριαρχικών δικαιωμάτων της χώρας, των συνόρων. Έτσι δεν πρέπει να είναι; Για πείτε μας, λοιπόν, αφού πρέπει να είναι έτσι, γιατί όλες οι κυβερνήσεις -και η δική σας- αποδέχεστε το νατοϊκό δόγμα συγκρότησης των Ενόπλων Δυνάμεων και το 40% είναι δυνάμεις ταχείας επέμβασης στην υπηρεσία του ΝΑΤΟ; Ποια συμφέροντα της χώρας υπερασπίζουν; Τα κυριαρχικά δικαιώματα της χώρας; Τα σύνορα; Το να έχεις δυνάμεις έτοιμες κάτω από νατοϊκές εντολές, να μπορούν να επέμβουν όπου αύριο αποφασίσει το ΝΑΤΟ; Από πού έως πού υπερασπίζονται τα σύνορα και δεν κάνεις επιθετικούς πολέμους με τους υπόλοιπους;

Δεύτερον, η συμμετοχή σε νατοϊκές επιχειρήσεις και σε στρατιωτικές αποστολές ποια εθνικά συμφέροντα εξυπηρετούν; Είναι άμυνα των συνόρων; Τι θέλουν οι δικοί μας στρατιωτικοί σε όλα τα μήκη και τα πλάτη και στις ηπείρους που παρεμβαίνει το ΝΑΤΟ και η Ευρωπαϊκή Ένωση; Τι κάνουν εκεί; Κάνουν ειρηνευτικές αποστολές ή γίνονται επεμβάσεις; Η συμμετοχή μας στον πόλεμο στη Λιβύη, στο Ιράκ, οπουδήποτε: Υπάρχουν στρατιωτικές ή και αστυνομικές δυνάμεις της χώρας μας. Ποια εθνικά συμφέροντα εξυπηρετούν;

Εκτός αν πείτε αυτά που έλεγε και η Νέα Δημοκρατία πριν και το ΠΑΣΟΚ. Αυτά θα πείτε ακριβώς, ότι, δηλαδή, είναι οι υποχρεώσεις τέτοιες και με την ευρεία έννοια του όρου εξυπηρετούν τα εθνικά μας συμφέροντα και υπερασπίζονται τα σύνορα. Αυτό είναι μια τεράστια υποκρισία. Και πρέπει να πείτε στον ελληνικό λαό τι υπογράψατε στη Βαρσοβία, για να το ξέρουν και ιδιαίτερα αυτοί που σας ψήφισαν.

Υπογράψατε και χαιρετήσατε -εκτός των άλλων- την απόφαση του ΝΑΤΟ, που λέει ότι έχουμε τη δυνατότητα πρώτου πυρηνικού πλήγματος και θα το χρησιμοποιήσουμε στην περιοχή. Ο καθένας καταλαβαίνει τι συμβαίνει. Διότι πρώτο πυρηνικό πλήγμα σημαίνει ανταπάντηση. Κι εσείς το υπογράψατε στη σύνοδο κορυφής. Ομόφωνο ήταν. Τι άλλα υπογράψατε; Όλη αυτή τη στρατικοποίηση και την ένταση, την περικύκλωση της Ρωσίας, όπως λέει η Ρωσία -δεν είναι ακριβώς έτσι, αλλά περίπου έτσι- όλη τη στρατηγική του ΝΑΤΟ, που ξεκινάει από πάνω, από τη Μαύρη Θάλασσα και καταλήγει στη Μέση Ανατολή, που είναι πολεμικά σχέδια, για τα οποία παινεύονται μάλιστα.

Διαβάστε τις δηλώσεις, αλλά και το τελικό κείμενο του Στόλτενμπεργκ, που λέει. «Τώρα πλέον περισσότερο από κάθε άλλη φορά το ΝΑΤΟ -ακόμα και από τον Ψυχρό Πόλεμο- είναι πανέτοιμο στρατιωτικά να αντιμετωπίσει τις σύγχρονες απειλές». Και εννοεί, βέβαια, τους ανταγωνισμούς με τη Ρωσία και άλλες χώρες.

Αυτά υπογράψατε. Αλήθεια, αυτά υπηρετούν τα συμφέροντα του ελληνικού λαού ή υπηρετούν τα ιμπεριαλιστικά συμφέροντα και τα συμφέροντα των μονοπωλιακών ομίλων, που στριμώχνονται, για να πάρουν κανένα κομμάτι από την πίτα, που είναι το αίμα των λαών της περιοχής και οι πλουτοπαραγωγικές πηγές; Αυτά, λοιπόν, υπηρετούν τα συμφέροντα του ελληνικού λαού; Αυτές οι αποφάσεις υπερασπίζονται τα σύνορα της χώρας;

Σήμερα τι γίνεται; Γιατί δεν βγαίνει κουβέντα με όλες αυτές τις παραβιάσεις, που ο κ. Τασούλας λέει ότι το ΝΑΤΟ μας βοηθάει; Πού μας βοηθάει; Παίρνει θέση σε τίποτα; Στις παραβιάσεις; Παίρνει θέση στο ότι η Τουρκία γκριζάρει όλο το Αιγαίο συνεχώς; Πήρε ποτέ καμμιά πολιτική θέση εναντίον της Τουρκίας; Όχι. Ίσα-ίσα λέει, «Δεν ανακατεύομαι», για να μην πω ότι διευκολύνει κιόλας ορισμένες φορές.

Κάτω από αυτό το πρίσμα, λοιπόν, εμείς, βέβαια, δεν ψηφίζουμε, γιατί δεν είναι αθώο. Ο ηλεκτρονικός πόλεμος δεν είναι καθόλου αθώος. Η έδρα του είναι στη Βρετανία. Για το ότι μεταφέρεται εδώ ένα κέντρο, λέω: «Δεν γλύφουμε το δάκτυλό μας». Όποιον στρατιωτικό, όποιον αναλυτή κι αν ρωτήσεις, καταλαβαίνει ότι έχει να κάνει με τις εξελίξεις στην περιοχή. Λέμε, λοιπόν, ότι εμπλέκετε βαθιά τη χώρα, άλλο αν το παρουσιάζετε σαν κάτι το αθώο.

Επίσης, είναι απαράδεκτα αυτά που λέχθηκαν ότι οι δηλώσεις του Ερντογάν, καθώς και οι παραβιάσεις στο Αιγαίο, γίνονται για εσωτερικούς λόγους της Τουρκίας. Το αντίθετο. Οξύνεται η κατάσταση στο…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, πρέπει να κλείσετε.

**ΑΘΑΝΑΣΙΟΣ ΠΑΦΙΛΗΣ:** Τέλειωσα, κύριε Πρόεδρε. Να πω μόνο μια λέξη για αυτή η μεθοδολογία με τις τροπολογίες.

Δεν κατάλαβα, από πού ως πού έρχεστε τώρα στη συνεδρίαση, φέρνετε μια τροπολογία και μας λέτε: «Αποφασίστε»; Τι είναι αυτό το πράγμα, δηλαδή; Δεν μπορούμε να το καταλάβουμε. Παρ’ ότι είναι απλή ούτε να τη δεις δεν προλαβαίνεις. Τι λογική είναι αυτή; Και λέω και για τις άλλες δεκαοκτώ μαζί.

Αντιγράφετε και μάλιστα, βελτιώνετε επί τω χειρότερο -όσο κι αν φαίνεται αντιφατικό- αυτά που έκανε πριν η Νέα Δημοκρατία και το ΠΑΣΟΚ. Έφερνε σε μια τροπολογία τέσσερα διαφορετικά πράγματα. Στα δυο συμφωνούσες και δεν είχες δυνατότητα να τα ψηφίσεις. Δεν τα έβαζαν ξεχωριστά. Αυτό κάνετε κι εσείς.

Και με τον Αυξεντίου εμείς συμφωνούμε. Δεν έχουμε καμμία αντίρρηση. Και να υπενθυμίσω στον κ. Τασούλα ότι τον έκαψαν οι Βρετανοί σύμμαχοί σας και οι φίλοι σας στο ΝΑΤΟ. Αυτοί τον έκαψαν ζωντανό. Στο ΝΑΤΟ ήταν και η Βρετανία τότε και η Ελλάδα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, δεν θα ψηφιστεί αυτό ομόφωνα;

**ΠΡΟΕΔΡΕΥΩΝ (Νικήτας Κακλαμάνης):** Δεν θα ψηφιστεί ομόφωνα.

**ΑΝΔΡΕΑΣ ΛΟΒΕΡΔΟΣ;** Αφού και το ΚΚΕ συμφωνεί.

**ΠΡΟΕΔΡΕΥΩΝ (Νικήτας Κακλαμάνης):** Δεν θα ψηφιστεί ομόφωνα. Δεν μπορεί να ψηφιστεί, αν δεν το αποκόψει η Κυβέρνηση από το σώμα της τροπολογίας. Μίλησε και ο κ. Παφίλης. Ήταν σαφής και είπε «παρών», ενώ θα ήθελαν να ψηφίσουν, αλλά λόγω Αυξεντίου δεν καταψηφίζουν την τροπολογία και λένε «παρών». «Παρών» είπε και η Χρυσή Αυγή.

**ΑΝΔΡΕΑΣ ΛΟΒΕΡΔΟΣ:** Για τον Αυξεντίου δεν μπορεί να μην ψηφίσουμε.

**ΠΡΟΕΔΡΕΥΩΝ (Νικήτας Κακλαμάνης):** Τι να κάνουμε; Εγώ είμαι η Κυβέρνηση; Έκανα την έκκληση στον κύριο Υπουργό. Θα δούμε στο τέλος τι θα μας πει.

Προχωρούμε τώρα στους δυο συναδέλφους -και κλείνουν οι ειδικοί αγορητές- τον κ. Κωνσταντίνο Κατσίκη και τον κ. Ιωάννη Σαρίδη.

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Δυο λόγια πολύ σύντομα θα πω και στο χρόνο που μου δίδεται, για την κύρωση του μνημονίου συνεννόησης σχετικά με το μεικτό κλιμάκιο του ΝΑΤΟ και τον ηλεκτρονικό πόλεμο. Όπως τοποθετηθήκαμε και στην επιτροπή και πιστεύω και η συντριπτική πλειοψηφία των κομμάτων, έτσι και σήμερα, έχοντας την τιμή να τοποθετούμαι στην Αίθουσα της Ολομέλειας, παραμένει ταυτόσημη η θέση μας και θα υπερψηφίσουμε αυτήν την κύρωση συνεννόησης, κατανόησης του μεικτού κλιμακίου του ΝΑΤΟ.

Βέβαια να μην παραλείψω να πω, ότι στη συνεδρίαση της αρμόδιας Επιτροπής Εξωτερικών και Άμυνας για το θέμα αυτό, τόσο οι επιτελείς του Υπουργείου Άμυνας, όσο και ο Υπουργός Εθνικής Άμυνας ο οποίος παρευρίσκετο, είχε μια πλήρη, εμπεριστατωμένη και μεστή τοποθέτηση, εισήγηση περιεχομένου, ώστε οι λιγοστές ερωτήσεις οι οποίες στη συνέχεια υπεβλήθησαν, απαντήθηκαν με σαφήνεια. Και δεν σας κρύβω ότι εκπλήσσομαι, γιατί αντιλέγοντες και αντιφωνούντες σήμερα θέτουν τέτοιο θέμα.

Βεβαίως συντάσσομαι και με την άποψη του Αναπληρωτή Υπουργού Εθνικής Άμυνας, σε σχέση με την απάντηση που έδωσε αναφορικά με το θέμα αυτό.

Έρχομαι τώρα στις τροπολογίες, ξεκινώντας από την πρώτη, το περιεχόμενο της οποίας αφορά αμιγώς θέματα και ρυθμίσεις αρμοδιότητας του Υπουργείου Εθνικής Άμυνας, τα οποία, κατά την άποψή μας, προωθούν τα δίκαιο και νόμιμα αιτήματα των υπηρετούντων αφ’ ενός εις τις Ένοπλες Δυνάμεις, αφού δημιουργείται πλέον μια ισόνομη αντιμετώπιση σε ό,τι αφορά τους στρατιωτικούς, τη βαθμολογική τους και άλλη ανέλιξη και εξέλιξη που τους αφορά, αφ’ ετέρου δε, δημιουργείται και μία βελτίωση των όρων και των κανόνων της υπηρεσίας αξιοποίησης της περιουσίας του Υπουργείου Εθνικής Άμυνας, ώστε κατά τον καλύτερο τρόπο αυτή να αξιοποιηθεί και να αποβεί επ’ ωφελεία των οικονομικών του Υπουργείου.

Ακούστηκε σ’ αυτήν την Αίθουσα -συνεχίζοντας να τοποθετούμαι επί της τροπολογίας αυτής, κύριε Πρόεδρε- ότι υπήρχε και μια καθυστέρηση για τον φόρο τιμής, που οφείλουμε και αποτίουμε στον Αυξεντίου Γρηγόριο, τον ήρωα της Κύπρου. Ακούστηκε ότι με πολλή καθυστέρηση έρχεται να ενσωματωθεί και αυτό το θέμα, ως θέμα της παραγράφου 12, σε αυτήν την τροπολογία. Βέβαια, η διαπίστωση αυτή ότι πρόκειται για καθυστέρηση, ίσως δίδει την απάντηση ότι αυτή η τροπολογία σταματάει πλέον αυτήν την καθυστέρηση και επισπεύδει ένα θέμα, το οποίο εδώ και πάρα πολύ καιρό έπρεπε να είχε λάβει χώρα και να είχε τακτοποιηθεί. Βεβαίως, συμφωνούμε απόλυτα ως προς την τιμητική εκδήλωση, η οποία πρέπει να γίνει και να ειπωθούν περισσότερα πράγματα και με μεγαλύτερη άνεση χρόνου στο πρόσωπο αυτό και στην προσωπικότητα του ήρωα.

Τελειώνοντας με την τροπολογία αυτή, με την οποία συμφωνούμε και την υπερψηφίζουμε, θέλω να πω δυο λόγια και για την τροπολογία που αφορά το Υπουργείο Παιδείας σε σχέση με τη δανειοδότηση, αλλά και την οικονομική ενίσχυση αναφορικά με τις υποτροφίες των προπτυχιακών φοιτητών.

Κατ’ αρχάς, εδηλώθη από τον κύριο Υπουργό, τον κ. Βίτσα, ότι τα κονδύλια αυτά είναι από το ΕΣΠΑ. Πέραν δε του σημαντικού κοινωνικού στοιχείου απέναντι στην ευαίσθητη πληθυσμιακή ομάδα των φοιτητών αναφορικά με την ενίσχυσή τους, θέτω και ένα ακόμη: Τα κονδύλια του ΕΣΠΑ ξέρουμε ότι στο παρελθόν πολύ δύσκολα απορροφούνταν. Επίσης, γνωρίζουμε ότι σε συγκεκριμένες διαδικασίες πρέπει να προβαίνει και η νομοθετική εξουσία και οι υπηρεσίες, οι οποίες ενεργούν ως προς τη διάθεση αυτών των κονδυλίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με τη σκέψη, λοιπόν, ότι αυτά τα κονδύλια -και τελειώνω- πρέπει να απορροφηθούν, να αποδοθούν -και, εν πάση περιπτώσει, δεν χρεώνεται ο κρατικός προϋπολογισμός- νομίζω ότι και εδώ το θέμα το οποίο ετέθη ως προς τη συνάφεια της τροπολογίας με το νομοσχέδιο που συζητάμε, οφείλουμε να παρακάμψουμε δίδοντας προτεραιότητα στην απορρόφηση του κονδυλίου προ του κινδύνου της καθυστέρησης και κατά συνέπεια της απώλειας αυτού. Ως εκ τούτου, δεν νομίζω ότι πρέπει να δημιουργείται θέμα γιατί έρχεται σ’ αυτό το νομοσχέδιο η εν λόγω τροπολογία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σαρίδης από την Ένωση Κεντρώων έχει τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Ένωση Κεντρώων έχει ήδη επιχειρηματολογήσει υπέρ της συμμετοχής της χώρας μας στο μεικτό νατοϊκό κλιμάκιο ηλεκτρονικού πολέμου και έχει τονίσει και στην Επιτροπή Εθνικής Άμυνας ότι έχει ήδη καθυστερήσει η κύρωση του συγκεκριμένου μνημονίου συνεργασίας, το οποίο είχε υπογραφεί από τον Αύγουστο του 2013.

Επίσης, έχουμε επισημάνει ότι ήμασταν υπέρ της φιλοξενίας στην 113 Πτέρυγα Μάχης αυτού ουσιαστικά του κλιμακίου.

Η παραμονή της Ελλάδας στο ΝΑΤΟ, στην παρούσα φάση, είναι συμφέρουσα για την εθνική άμυνα της χώρας και για τα εθνικά συμφέροντα.

Ενισχύει τη θέση της σε μια δύσκολη πραγματικά περίοδο για την εθνική ασφάλεια, όπως ακριβώς εξελίσσονται αυτή τη στιγμή τα γεγονότα στην ευρύτερη περιοχή μας.

Όσον αφορά τώρα την τροπολογία την οποία καταθέτει το Υπουργείο Εθνικής Άμυνας, την τροπολογία με γενικό αριθμό 728, για μια ακόμα φορά η Κυβέρνηση μάς εκπλήσσει με τον τρόπο με τον οποίο σαφώς νομοθετεί. Στη συγκεκριμένη τροπολογία ενώ πραγματικά κάποια πράγματα θα έπρεπε όντως να ψηφιστούν από το Ελληνικό Κοινοβούλιο, ο τρόπος με τον οποίο η Κυβέρνηση επιλέγει να τα φέρει -δηλαδή σε δώδεκα διαφορετικές παραγράφους- οδηγεί σε έναν άμεσο εκβιασμό για το αν θα ψηφίσουν «ναι» ή «όχι» τα κόμματα στη συγκεκριμένη τροπολογία.

Θα ήθελα να τονίσω ότι η θέση της Ένωσης Κεντρώων είναι υπέρ της συγκεκριμένης τροπολογίας.

Όμως θα ήθελα στον χρόνο τον οποίο έχω, να μου επιτρέψετε να πω δυο λόγια για να διατυπώσω και κάποιες επιφυλάξεις μας σε κάποιες παραγράφους, όπως για παράδειγμα στην παράγραφο 1, όπου ουσιαστικά εκεί ξεκαθαρίζει μεν το τοπίο με το οποίο θα μπορούν να μετατάσσονται οι αξιωματικοί οι προερχόμενοι από τη Σχολή Ιπτάμενων Ραδιοναυτίλων μόνο στα Σώματα Υπηρεσιών Υποστήριξης και Τεχνικής Υποστήριξης της Πολεμικής Αεροπορίας, αλλά δεν είναι επαρκής η αιτιολόγηση αυτής της ρύθμισης. Αυτό, σε συνδυασμό με την κατάργηση -έτσι όπως προκύπτει από τη δεύτερη παράγραφο- της συνεκτίμησης της ειδικότητας για την ένταξη στην επετηρίδα των αξιωματικών των Σωμάτων Τεχνικής Υποστήριξης και Υπηρεσιών Υποστήριξης της Πολεμικής Αεροπορίας, γεννάει πάρα πολλά ερωτηματικά.

Εμείς, από τη δική μας πλευρά, στην παράγραφο 1 και στην παράγραφο 2, έχουμε τις επιφυλάξεις μας για ποιους λόγους γίνονται ουσιαστικά αυτές οι ρυθμίσεις.

Στην παράγραφο 3, ίσως πραγματικά να διορθώνετε μια αβλεψία και να προσθέτετε πλέον και άλλους δημόσιους φορείς, αλλά και δημόσιες επιχειρήσεις, με τις οποίες θα μπορεί το ταμείο να προχωρεί σε απευθείας συνομολόγηση των όρων αξιοποίησης των ακινήτων που διαχειρίζεται.

Εδώ, όμως, έχουμε μια ένσταση στο θέμα περιοδικός χαρακτήρας, τον οποίο βάζετε στο τέλος της παραγράφου, που αναφέρεται στη συμφωνημένη, κατά ελάχιστον, αντιπαροχή για την αξιοποίηση των ακινήτων μας, κάτι το οποίο μας προβληματίζει και δεν κατανοούμε ποιος ο σκοπός αυτής της εμβόλιμης διευκρίνισης.

Στην παράγραφο 4, διορθώνετε μια γνωστή σε μας αδικία που αφορούσε τις μεταβατικές διατάξεις δυο νόμων του 2010, η οποία έδινε το δικαίωμα ουσιαστικά σε όσους συμπλήρωσαν τον Δεκέμβριο του 2014 είκοσι πέντε έτη πραγματικής υπηρεσίας να υπάγονται στον προηγούμενο νόμο, στον ν.2439/1996.

Στην παράγραφο 5, αποδεικνύεται πως το Υπουργείο Εθνικής Άμυνας είναι καλύτερα εναρμονισμένο με την Εκκλησία από ό,τι ουσιαστικά το Υπουργείο Παιδείας. Πραγματικά οφείλετε να ακολουθήσετε τους κανόνες της Εκκλησίας.

Στην παράγραφο 6, ενισχύετε τη μονάδα εσωτερικού ελέγχου, που εσείς, όμως, δημιουργήσατε και είναι δική σας ευθύνη να μας παρουσιάσετε και τα έργα της και τα αποτελέσματά της.

Στην παράγραφο 7, «παγώνετε» την αυτοδίκαια προαγωγή στον βαθμό του ταγματάρχη και του αντισυνταγματάρχη. Ουσιαστικά δεν συμφωνούμε με τη συγκεκριμένη διάταξη.

Στις παραγράφους 8 και 9, διορθώνονται αδικίες για αυτούς οι οποίοι συμπλήρωσαν εικοσιπενταετία το 2013 και το 2014.

Στην παράγραφο 10, ενεργοποιείτε κάποια από τα προγράμματα. Δεν έχουμε κάτι να πούμε.

Η παράγραφος 12, είναι η καλύτερη παράγραφος, όπου τιμάτε έναν ήρωα του ελληνισμού, τον Αυξεντίου.

Και πάλι να διατυπώσω τη θέση της Ένωσης Κεντρώων με τις επιφυλάξεις, όπως ακριβώς ακούστηκαν: Η Ένωση Κεντρώων ψηφίζει τη συγκεκριμένη τροπολογία, όπως επίσης ψηφίζει και την τροπολογία του Υπουργείου Παιδείας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε.

Προχωράμε και κλείνουμε με τον κ. Σπυρίδωνα Δανέλλη και τον κ. Γεώργιο Καρρά.

Ένα, ενάμισι λεπτό θα δώσω και στον κ. Τασούλα να τοποθετηθεί για την τροπολογία των συναδέλφων από τον ΣΥΡΙΖΑ για τους φοιτητές και θα κλείσει ο Υπουργός τη συνεδρίαση με ένα πεντάλεπτο -δεν χρειάζεται παραπάνω- και θα μπούμε στην ψηφοφορία.

Ο κ. Δανέλλης, Κοινοβουλευτικός Εκπρόσωπος από το Ποτάμι, έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κύριε Υπουργέ, αν η αντίληψή μας περί του αντιπολιτεύεσθαι εξαντλούταν στην πεπατημένη της λογικής του άσπρου-μαύρου, δεν θα είχαμε κανένα ζήτημα. Επειδή, όμως, θέλουμε η αντιπολίτευσή μας να είναι εποικοδομητική και χρήσιμη, είμαστε για πολλοστή φορά στην άχαρη θέση να πούμε ότι η μεθοδολογία την οποία ακολουθείτε, δεν αρμόζει στο «ευ νομοθετείν». Βεβαίως, γνωρίζοντάς σας, αντιλαμβάνομαι τη δυσκολία που έχετε να υποστηρίξετε κάτι διαφορετικό.

Έρχομαι τώρα στην ουσία των τροπολογιών, γιατί είπαμε ότι υπερψηφίζουμε την κύρωση της σύμβασης. Η δική σας τροπολογία έρχεται, όπως συνηθίζεται, για να διορθώσει παραβλέψεις ή να προσθέσει σε ένα νομοσχέδιο το οποίο είχαμε την ευκαιρία να συζητήσουμε και να ψηφίσουμε με μεγάλη πλειοψηφία τρεις μήνες πριν. Από όσα μπορέσαμε και όσα προλάβαμε να αντιληφθούμε στις λίγες ώρες που είχαμε στη διάθεσή μας, δεν έχουμε κάποια αντίρρηση για την τροπολογία. Θα υπερψηφίσουμε την τροπολογία παρά την πρακτική που ακολουθήθηκε.

Διαμαρτυρόμαστε για το αυτονόητο, ότι η πρόβλεψη για την τιμή στον Γρηγόρη Αυξεντίου, μέσα σε μια τροπολογία που έρχεται να ρυθμίσει διάφορες λειτουργίες του Υπουργείου, νομίζω ότι δίνει την εικόνα της προχειρότητας, «πλίνθοι και κέραμοι ατάκτως ερριμμένα». Δεν αρμόζει στην ουσία αυτής της ρύθμισης την οποία σχεδόν όλοι σε αυτό το Σώμα, όπως οφείλαμε, υποστηρίζουμε. Υπερψηφίζουμε όμως αυτή την τροπολογία.

Όσον αφορά τη βουλευτική τροπολογία, την περασμένη εβδομάδα ψηφίσαμε νομοσχέδιο του αρμοδίου υπουργείου. Δεν καταλαβαίνω γιατί, ενώ το πρόβλημα δεν είναι τωρινό, δεν υπήρξε πρόβλεψη τότε για να το αντιμετωπίσουμε όπως οφείλαμε όλοι. Θα την υπερψηφίσουμε, γιατί δεν διαφωνούμε στην αναγκαιότητα πρόβλεψης υποτροφιών με κοινωνικά κριτήρια για φοιτητές που έχουν τέτοιου είδους προβλήματα.

Θέλουμε μόνο να κάνουμε σαφή τη διάκριση, που οφείλουμε να έχουμε ως πολιτεία, απέναντι σε αυτού του είδους τις υποτροφίες που είναι αναγκαίες, ιδιαίτερα σε αυτή τη δύσκολη συγκυρία για την κοινωνία μας και σε εκείνες τις υποτροφίες που έχουν να κάνουν με την αναγνώριση της αριστείας φοιτητών.

Το ένα δεν πρέπει να λειτουργεί σε βάρος του άλλου. Για να μην υπάρξουν εκπτώσεις -γιατί είχαμε στο παρελθόν την υποβάθμιση του βαθμού, προκειμένου να ενταχθούν στις προβλέψεις του συστήματος στις των υποτροφιών πολλοί περισσότεροι φοιτητές- θα πρέπει να είμαστε προσεχτικοί, ώστε το κάθε μας βήμα να μην δημιουργεί προβλήματα και υποβάθμιση άλλου είδους βημάτων που στο παρελθόν είχαμε πετύχει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, το παίζετε δίπορτο απ’ ό,τι βλέπω, Γεώργιος-Δημήτριος Καρράς. Θέλω να ξέρω αν πρέπει οι συνάδελφοί σου να αναμένουμε διπλό κέρασμα ή αν έχετε το ένα από τα δύο ονόματα. Να σας πω χρόνια πολλά εκ μέρους όλων μας; Να σας πω.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δέχομαι τα χρόνια πολλά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Χρόνια πολλά σε όλες και όλους τους συναδέλφους, τους εργαζόμενους στη Βουλή, τους δημοσιογράφους, τους αστυνομικούς. Το Προεδρείο σάς εύχεται από σήμερα χρόνια πολλά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ πολύ, κύριε Πρόεδρε. Με τιμά η τοποθέτησή σας. Πρέπει να πω ότι οι παππούδες μου αποφάσισαν να μου δώσουν ο καθένας το όνομά του. Δεν με ρώτησαν, δυστυχώς.

Ήθελα να τοποθετηθώ για το ζήτημα του ήρωα Αυξεντίου πριν από όλα, κύριε Πρόεδρε. Εμείς νομίζουμε ότι, επειδή είναι ένα φωτεινό παράδειγμα του ελληνικού ηρωισμού και συνδέεται με το τεράστιο ζήτημα της Κύπρου, θα έπρεπε η ελληνική Βουλή σε πανηγυρική συνεδρία να ψήφιζε μια διάταξη και να προήγαγε τον ήρωα Αυξεντίου στον ανώτατο βαθμό.

Σήμερα βλέπουμε όμως την πρόταση που γίνεται με την τροπολογία, η οποία τον υποτιμά, αν θέλετε. Δεν θέλω βέβαια να το πω. Τον υποτιμά πρώτον, γιατί ήρθε ως τελευταία παράγραφος μιας τροπολογίας, που είναι τι; Είναι μια τροπολογία; Όχι. Είναι ένα πλήρες νομοθέτημα διότι αφορά ζητήματα προσωπικού, ζητήματα συμβάσεων και προμηθειών.

Αφ’ ετέρου θέλω να επισημάνω και το εξής. Με λυπεί το γεγονός ότι η προαγωγή ανατίθεται να γίνει με προεδρικό διάταγμα. Θα έπρεπε με νόμο της Βουλής των Ελλήνων να τιμηθεί ο Αυξεντίου και να αναγορευτεί σε αντιστράτηγο, έστω και καθυστερημένα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Οι προαγωγές γίνονται με διάταγμα. Έτσι προβλέπεται.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Πέραν αυτού, κύριε Πρόεδρε, αναφέρθηκε ο κ. Σαρίδης σε πολλά ζητήματα. Δεν θα αναφερθώ στην τροπολογία ειδικότερα, διότι έχουμε σοβαρότατες επιφυλάξεις, αλλά δεν έχει πλέον σημασία. Θα την ψηφίσουμε μόνο και μόνο για την παράγραφο 12 που έρχεται. Θα πω κάτι άλλο, όμως, σε αυτό το σημείο.

Είναι η επανάληψη προηγουμένων έργων, κύριε Πρόεδρε. Ο ν.4407 ψηφίστηκε προ δύο-τριών μηνών. Τόσο η εμπειρία απέδειξε το ανεφάρμοστον ή ήταν το αμελέτητον της πρότασης του νόμου που ήρθε στη Βουλή να ψηφιστεί προ δύο-τριών μηνών;

Επόμενο ζήτημα είναι η αξιοποίηση των ακινήτων. Σήμερα δεν είμαι σε θέση να το αξιολογήσω. Βλέπω ότι επεκτείνεται η διάθεση των ακινήτων του Υπουργείου Εθνικής Άμυνας. Βάζει ένα ελάχιστο όριο ανταπόδοσης 5%, αλλά αυτό με τις σημερινές συνθήκες δεν ξέρουμε αν προκαλεί το ενδιαφέρον έστω και δημόσιων φορέων για την αξιοποίηση, για τον λόγο ότι η κτηματαγορά σήμερα δεν είναι και στα καλύτερά της.

Θέλω να αναφερθώ τώρα σε δύο ζητήματα. Το πρώτο αφορά το μακροπρόθεσμο δεκαπενταετές πρόγραμμα, το οποίο επιμερίζεται σε τριετή κυλιόμενα προγράμματα. Διαβάζω στην προηγούμενη νομοθεσία ότι έχει αφετηρία το 2010 και έπρεπε η πρώτη τριετής κυλιόμενη προγραμματική απόδοση να έχει ολοκληρωθεί το 2013.

Θα ήθελα να ακούσω τον Υπουργό σε αυτό το σημείο, όχι μόνο για λόγους μνημονιακούς αλλά για το τι συνέβη και μετά από έξι χρόνια εγκαταλείπουμε ουσιαστικά το δεκαπενταετές πρόγραμμα. Διότι εφόσον μας ζητάτε να ψηφίσουμε στη Βουλή ένα κυλιόμενο τριετές, καταλαβαίνουμε, κύριε Βίτσα, ότι και η σύνταξη του δεκαπενταετούς θα πάει πάρα πολύ πίσω. Επομένως, σημαίνει ότι τίθενται ζητήματα λειτουργίας των Ενόπλων Δυνάμεων εξίσου με προχειρότητα.

Το επόμενο ζήτημα αφορά τα λεγόμενα υποστηρικτικά προγράμματα, τις συμβάσεις. Εδώ είναι ένα ζήτημα τεράστιο, γιατί δεν μπορεί να έρχεται με τροπολογία βασική νομοθεσία που αφορά τις υποστηρικτικές συμβάσεις, όταν είναι σύμφυτα με τις συμβάσεις προμήθειας.

Οι υποστηρικτικές συμβάσεις λογικά πρέπει να ακολουθούν τη σύμβαση προμήθειας. Εκτός εάν, κύριε Πρόεδρε, γινόταν σκόπιμα ο διαχωρισμός –δεν αφορά την παρούσα ηγεσία του Υπουργείου, μιλώ απρόσωπα και γενικά- διότι πολλά ακούστηκαν στο παρελθόν για εξοπλιστικά προγράμματα.

Η χώρα τα πληρώνει ακόμα, με πρόσθετο παράδειγμα ότι δεν κατάφερε να τελειώσει τις συμβάσεις των τορπιλακάτων και τις συμβάσεις των υποβρυχίων, και τσούκου τσούκου κάθε λίγο να συμπληρώσουμε μια διάταξη, να τσοντάρουμε, να τελειώσουμε εν πάση περιπτώσει αυτά τα προγράμματα.

Επομένως, οι επιφυλάξεις μας είναι ισχυρές. Θα ψηφίσουμε, όμως, όπως είπαμε.

Και θέλω να πω και κάτι άλλο για την τροπολογία που αποδέχτηκε ο κ. Βίτσας των συναδέλφων Βουλευτών του ΣΥΡΙΖΑ για τις υποτροφίες των προπτυχιακών φοιτητών. Δεν ξέρω αν είναι στο πρόγραμμα ΕΣΠΑ 2014-2020 ή στα υπόλοιπα του προγράμματος ΕΣΠΑ 2007-2013. Δεν είναι κάτι που θα με απασχολήσει αυτή τη στιγμή.

Με θέτει, όμως, υπό προβληματισμόν αν είναι πρωτοβουλία συναδέλφων, την οποία και θα χειροκροτήσω, ή αν είναι υποβολιμαία του Υπουργού ή κάποιου Υπουργού που ήθελε να περάσει κάτι. Διότι εξαρτά τις λεπτομέρειες, λέει, από απόφαση του Υπουργού Παιδείας, Έρευνας και Θρησκευμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν νομίζω και δεν έχω την άποψη, κύριε Πρόεδρε, ότι τροπολογίες συναδέλφων Βουλευτών, οι οποίοι μπορεί να έχουν τη διάθεση να λύσουν προβλήματα, μεταθέτουν στον Υπουργό διά αποφάσεων. Αυτό είναι εντελώς γραφειοκρατικό και δεν με πείθει ότι η τροπολογία αυτή είναι συναδέλφων, αλλά ότι έρχεται υποβολιμαία από κάποιες υπουργικές προθέσεις.

Ανεξάρτητα, όμως, από αυτό, επειδή αφορά φοιτητές οι οποίοι χρήζουν στην παρούσα φάση συνδρομής κι επειδή ούτως ή άλλως το επίπεδο σπουδών αυτή τη στιγμή στην Ελλάδα δεν είναι το καλύτερο δυνατό, ας ενισχυθούν και αυτοί και ας ψηφίσουμε την τροπολογία.

Συνοψίζοντας, κύριε Πρόεδρε, και ευχαριστώ για την ανοχή σας, θέλω να πω το εξής.

**ΠΡΟΕΔΡΕΥΩΝ (Νικήτας Κακλαμάνης):** Λόγω της αυριανής εορτής είναι η ανοχή. Προχωρούμε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Το καταλαβαίνω, κύριε Πρόεδρε. Ευχαριστώ.

Για μια ακόμη φορά υποβαθμίζεται η νομοθετική λειτουργία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εγώ ευχαριστώ.

Κύριε Τασούλα, έχετε τον λόγο για δύο λεπτά για να τοποθετηθείτε επί της βουλευτικής τροπολογίας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι, κύριε Πρόεδρε.

Για τη βουλευτική τροπολογία δεν θα εκφράσω τη μυγιάγγιχτη αντίδραση που είχε ο ΣΥΡΙΖΑ σε παρόμοιες περιπτώσεις παλαιότερα, αλλά θα θυμίσω ένα πολύ έξυπνο που λέει ο λαός ότι «άλλα λένε τα γράμματα και άλλα λένε τα πράγματα».

Τώρα που είστε στα πράγματα, εγώ έχω κατανόηση σε αυτό. Βλέπετε ότι πολλές φορές χρειάζονται τροπολογίες, αλλά εδώ έχουμε ένα κατεβατό, επιτρέψτε μου να πω, παραβιάσεων. Παραβιάζουμε την αρχή ότι δεν έχουμε τροπολογίες σε κυρώσεις, δεν έχουμε εκπρόθεσμες τροπολογίες και δεν έχουμε τροπολογίες άσχετες με το συζητούμενο νομοσχέδιο. Εδώ, λοιπόν, έχουμε ένα κατεβατό παραβιάσεων από κάποιους οι οποίοι μέχρι πριν δύο χρόνια ήταν μυγιάγγιχτοι στα πάντα.

Εγώ που δεν είμαι μυγιάγγιχτος και είμαι πιο προσγειωμένος και πιο ειλικρινής, πιστεύω, δεν διατυπώνω παράπονα και ουρανομήκεις κραυγές. Αντιλαμβάνομαι ότι η νομοθετική λειτουργία και η εκτελεστική εξουσία έχουν πολλές δυσκολίες.

Ωστόσο, στη συγκεκριμένη τροπολογία για το Υπουργείο Παιδείας θα ήθελα να κάνω πολλές ερωτήσεις και δεν μου λύνουν τις απορίες οι συνάδελφοι οι οποίοι υπογράφουν, γιατί και εγώ υποπτεύομαι ότι πολλές βουλευτικές τροπολογίες αυτή την περίοδο είναι αυτό που θα λέγαμε κρυπτοϋπουργικές. Είναι ένας τρόπος να παρακαμφθεί το Γενικό Λογιστήριο του Κράτους και άλλες διαδικασίες και δίνουμε σε συναδέλφους τον ρόλο που κανονικά θα έπρεπε να έχουν οι Υπουργοί.

Συνεπώς, ενώ φαίνεται συμπαθές εκ πρώτης όψεως, θέλω να έχω τη γνώμη του Ιδρύματος Κρατικών Υποτροφιών. Με φοβίζει το γεγονός ότι αφορά μόνο ΑΕΙ και όχι ΤΕΙ και συνεπώς, θα μου επιτρέψετε σε αυτό να είμαι αρνητικός. Αντιλαμβάνομαι, όμως, τον λόγο που συχνά πρέπει να δέχεστε τέτοιου είδους τροπολογίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, λέγοντας, επειδή δέχθηκα μια επίθεση από τον συνάδελφο του Κομμουνιστικού Κόμματος, ότι προφανώς το ΝΑΤΟ δεν είναι χώρος παραδείσιας διαβίωσης. Έχουμε υποστεί διάφορα και έχει ευθύνη το ΝΑΤΟ.

Δεν είμαι της αντιλήψεως, όμως, ότι η χώρα μας δεν κατάφερε να διαφοροποιηθεί, όταν τα συμφέροντά της υπαγόρευαν διαφοροποίηση από το ΝΑΤΟ. Θυμίζω την έξοδο από το στρατιωτικό σκέλος του ΝΑΤΟ το 1975 και θυμίζω το γεγονός ότι τη δεκαετία του 1950, όταν έβραζε το Κυπριακό και είχαμε αυτούς τους θανάτους σαν του Αυξεντίου…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, όμως, κλείστε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** …η Ελλάδα, κύριε Πρόεδρε, μέλος του ΝΑΤΟ, δεν ακολούθησε την πολιτική του ΝΑΤΟ στο θέμα της κρίσεως του Σουέζ ή στην κρίση του Λιβάνου. Φανταστείτε να ήμασταν μέλος του Συμφώνου της Βαρσοβίας, αν θα τολμούσαμε να διαφοροποιηθούμε!

**ΠΡΟΕΔΡΕΥΩΝ (Νικήτας Κακλαμάνης):** Μην ανοίγουμε τέτοια θέματα τώρα, κύριε Τασούλα!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι αλλά δεν γίνεται να μην απαντούμε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μα, δεν ήταν επίθεση σε σας. Είναι ένα γεγονός που συνέβη.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Και εγώ γεγονός αναφέρω.

**ΠΡΟΕΔΡΕΥΩΝ (Νικήτας Κακλαμάνης):** Οι Εγγλέζοι τον έκαψαν. Τι να κάνουμε; Αυτό δεν αλλάζει.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Λέω ότι είμαστε στο ΝΑΤΟ, αλλά είμαστε και ελεύθερη χώρα.

**ΠΡΟΕΔΡΕΥΩΝ (Νικήτας Κακλαμάνης):** Σύμφωνοι! Και εγώ είμαι υπέρ του να είμαστε, αλλά ότι τον έκαψαν οι Εγγλέζοι…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι όπως θα ήμασταν, αν ήμασταν μέλη του Συμφώνου της Βαρσοβίας.

**ΠΡΟΕΔΡΕΥΩΝ (Νικήτας Κακλαμάνης):** Οι Εγγλέζοι τον έκαψαν! Έτσι μπράβο!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Βεβαίως, αλλά ήμασταν σε τρομερή σύγκρουση με τους Εγγλέζους εκείνη την εποχή.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Δεν ήταν φίλοι τότε οι Εγγλέζοι.

**ΠΡΟΕΔΡΕΥΩΝ (Νικήτας Κακλαμάνης):** Φίλοι του ΝΑΤΟ ήταν. Φίλοι δικοί μας όχι ούτε και τώρα είναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είχαμε διαφοροποιηθεί, αυτό λέω.

Επί της τροπολογίας 731/59, παρά το ότι είναι συμπαθέστατη εκ πρώτης όψεως, θα μου επιτρέψετε να διατυπώσω την άρνησή μου, γιατί έχω πολλά ερωτήματα τα οποία έμειναν αναπάντητα. Συνεπώς, δεν θα την υπερψηφίσουμε.

**ΠΡΟΕΔΡΕΥΩΝ (Νικήτας Κακλαμάνης):** Εκτός αν απαντηθούν και καλυφθούν εν μέρει.

Κύριε Υπουργέ, σας δίνω πέντε λεπτά. Θα υπάρξει μια σχετική ανοχή αν και νομίζω…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα είμαι πολύ σύντομος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά μη μου τραβήξετε μέχρι να πάει 19.00΄ για να βγάλετε την άλλη ομιλία. Να κλείνουμε. Έτσι μπράβο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Από τη στιγμή που υπάρχουν κάποιοι ραδιοσταθμοί που πήραν κάποια ονόματα κ.λπ., εγώ δεν θέλω να είμαι στα παραπολιτικά των εφημερίδων και των ραδιοσταθμών.

**ΠΡΟΕΔΡΕΥΩΝ (Νικήτας Κακλαμάνης):** Όχι.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα μείνω στα εξής. Πρώτον, προστίθεται στον τίτλο του νομοσχεδίου, στο τέλος, το «και άλλες διατάξεις», με βάση και τις τροπολογίες τις οποίες έκανα δεκτές και κατατέθηκαν, για να είμαστε σαφείς όσον αφορά αυτό το ζήτημα.

Το δεύτερο ζήτημα αφορά ένα ζήτημα που έβαλε ο κ. Λοβέρδος. Βεβαίως, αποδέχομαι μια συζήτηση στην αντίστοιχη επιτροπή της Βουλής το αργότερο σε δεκαπέντε μέρες για την κατάσταση και τι πρέπει να γίνει, να ανταλλάξουμε και σκέψεις για την αμυντική βιομηχανία.

Απλώς θυμίζω ότι σήμερα το πρωί η αρμόδια επιτροπή της Βουλής συζήτησε την εθνική αμυντική βιομηχανική και τεχνολογική στρατηγική για τα επόμενα δεκαπέντε χρόνια.

Τρίτον, όσον αφορά την τροπολογία του Υπουργείου Εθνικής Άμυνας, εγώ είπα ευθύς εξαρχής ότι κατά βάση είναι τακτοποιητική. Μάλιστα, στις τρεις σελίδες -και όχι στις δεκαοκτώ- που αναφέρονται οι αλλαγές των διατάξεων, θα δείτε ότι στο μεγαλύτερο κομμάτι είναι διαφορά μιας λέξης, δηλαδή, η καινούργια από την παλιά. Αυτό προέκυψε -δεν διεκδικώ να με πιστέψετε ντε και καλά- από τον τρόπο που προσπαθήσαμε να τις εφαρμόσουμε. Αυτό είναι το βασικό ζήτημα.

Τα τρία ζητήματα επ’ αυτών, από τα τέσσερα που μπήκαν, είναι τα εξής:

Μπήκε ένα ζήτημα από τη Νέα Δημοκρατία για αυτούς που κατατάχθηκαν το 1990. Θέλω να πω ότι εξετάζουμε από το Υπουργείο την υπαγωγή τους στον ν.2439/96. Θα το δούμε, δηλαδή, σε εύθετο χρόνο.

Το δεύτερο ζήτημα που μπήκε, αφορά τους στρατιωτικούς δικαστές.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Λέτε για τη συμμετοχή στην επιτροπή.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Για τη συμμετοχή στην επιτροπή.

Η γνώμη μας -και είναι αυτό που αποτυπώνεται- είναι ότι οι στρατιωτικοί δικαστές δεν έχουν εμπειρία και καλό είναι να μην έχουν -πώς να το πω αλλιώς, εννοώ καλό όχι μέσα σε εισαγωγικά- στο οικονομικό έγκλημα. Γι’ αυτό κρίναμε ότι είναι σωστό να μπει μέλος στην επιτροπή από τους εφέτες και τα λοιπά. Βεβαίως, σε αυτήν την επιτροπή υπάρχει και εκπρόσωπος του νομικού σώματος.

Για αυτό που είπε και ο κ. Κωνσταντινόπουλος, μάλλον πρόκειται περί παρεξήγησης. Στην παράγραφο 8 αντικαθίσταται το πρώτο εδάφιο της παραγράφου 11. Το δεύτερο εδάφιο, που αναφέρεται στις κρίσεις, παραμένει ως έχει, δεν το αλλάζουμε δηλαδή αυτό το εδάφιο.

Το τρίτο πράγμα που θέλω να πω αφορά το ζήτημα που έβαλε ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Άρα δεν θα καταβληθούν οι αναδρομικές αποδοχές.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα το εξετάσουμε πώς θα γίνει αυτό. Πάντως, για τις κρίσεις δεν υπάρχει.

Πάω στο τρίτο θέμα που αναφέρατε σε σχέση με τη βουλευτική τροπολογία.

Εγώ επικοινώνησα με το Υπουργείο Παιδείας. Πρέπει να σας πω για το πρώτο ζήτημα περί του ΤΕΙ -που το έβαλαν και άλλοι συνάδελφοι- ότι ο νόμος του ’92 αναφέρεται μόνο στα ΑΕΙ και αναφέρει και τον τρόπο. Δηλαδή, όσον αφορά τον τρόπο, τον αναφέρει ο ίδιος ο νόμος αμέσως παρακάτω. Άρα αυτό είναι παραδεκτό.

Εγώ παίρνω την τοποθέτησή σας, την άποψή σας, ώστε να γίνει μια νομοτεχνική βελτίωση γρήγορα και να τελειώσει και αυτό το θέμα.

**ΠΡΟΕΔΡΕΥΩΝ (Νικήτας Κακλαμάνης):** Νομοτεχνική, αν ψηφιστεί σήμερα, ως έχει τροπολογία, κύριε Υπουργέ, δεν γίνεται. Πρέπει να έρθει αλλιώς.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Νομοτεχνική βελτίωση εννοώ μετά, σε άλλο νομοσχέδιο.

**ΠΡΟΕΔΡΕΥΩΝ (Νικήτας Κακλαμάνης):** Μετά να έρθει άλλη τροπολογία, ναι. Γιατί νομοτεχνικά, δεν βελτιώνεται.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εννοώ άλλη φορά, όχι σε αυτήν. Αυτή τελειώνει εδώ σήμερα. Οπότε, νομίζω ότι πρέπει να πάμε σε αυτό.

Όσον αφορά την οφειλόμενη τιμή -και νομίζω ότι δεν υπάρχει καμμία διαφωνία- για τον Γρηγόρη Αυξεντίου, υπάρχει μια διαδικασία. Με βάση αυτόν τον νόμο, οι προαγωγές γίνονται πάντα και μόνο με προεδρικό διάταγμα. Δεν υπάρχει άλλος τρόπος.

Εγώ, λοιπόν, σας προτείνω -δεν αφορά το νομοσχέδιο- να ψηφίσουμε σήμερα, να βγει το αντίστοιχο προεδρικό διάταγμα και σε μια ειδική εκδήλωση, που μπορεί να συνδιοργανώσει η Βουλή, μαζί με το Υπουργείο Εθνικής Άμυνας, σε αίθουσα της Βουλής ή σε αίθουσα του Υπουργείου Εθνικής Άμυνας, να γίνει η επίσημη τελετή ανακήρυξής του σε Αντιστράτηγο.

Το τελευταίο θέμα αφορά κάποια πράγματα που είπε ο κ. Δένδιας. Δεν θέλω να ανοίξω τον πολιτικό διάλογο, απλώς θα ήθελα να του επισημάνω και, αν θέλει, μπορεί να το αλλάξει και στα Πρακτικά.

Η Κυβέρνηση δεν οφείλει να απαντά για δηλώσεις που κάνουν άλλοι αρχηγοί κρατών. Μπορεί να ζητούνται πληροφορίες από την Κυβέρνηση, μπορεί να ζητούνται περαιτέρω εξηγήσεις, αλλά δεν οφείλει. Δηλαδή, λέει κάτι κάποιος πρόεδρος άλλου κράτους και οφείλει η Κυβέρνηση να απαντήσει;

Εγώ έχω να απαντήσω, όμως, το εξής.

**ΠΡΟΕΔΡΕΥΩΝ (Νικήτας Κακλαμάνης):** Μήπως πρέπει να το ξανασκεφθείτε αυτό;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ποιο;

**ΠΡΟΕΔΡΕΥΩΝ (Νικήτας Κακλαμάνης):** Δηλαδή κάνει δηλώσεις εναντίον της Ελλάδος ο Ερντογάν και η όποια ελληνική κυβέρνηση δεν απαντά;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Οφείλει να του απαντήσει.

**ΠΡΟΕΔΡΕΥΩΝ (Νικήτας Κακλαμάνης):** Ε, αυτό λέω. Είπατε ότι δεν οφείλει.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι. Λέω οφείλει να απαντήσει στον Πρόεδρο. Δεν οφείλει να είναι εκπρόσωπός μας, να απαντήσει σαν να είναι ο Έλληνας Πρόεδρος, να δικαιολογεί ή να μην δικαιολογεί το τι λέει ο Ερντογάν ή οποιοσδήποτε άλλος. Οφείλουμε να απαντάμε.

Ακριβώς με πιάνετε τη στιγμή που πάω να δώσω εγώ μία απάντηση –τη δική μου βέβαια. Σε κάθε περίπτωση γνωρίζουμε ποια είναι τα δικά μας, δεν τα βάζουμε σε κανένα τραπέζι διαπραγμάτευσης, δεν τα συζητάμε. Από την άλλη μεριά καλούμε τους πάντες, όταν εκδηλώνουν αλυτρωτικές ή άλλες κορώνες, είτε για εσωτερική χρήση είτε για εξωτερική χρήση, να αποφεύγουν την αναφορά στην Ελλάδα. Η Ελλάδα σαν κυρίαρχο κράτος στο σύνολό της και πρώτα και κύρια ο λαός της δεν διεκδικεί από κανέναν τίποτα, αλλά σε κάθε περίπτωση ούτε συζητάει περί τέτοιων ζητημάτων, που αφορούν την κυριαρχία της.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στην Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 25-10-2016:

Πρώτον, ποινική δικογραφία που αφορά στον πρώην Υπουργό Οικονομικών κ. Ιωάννη Στουρνάρα.

Δεύτερον, ποινική δικογραφία που αφορά στον Αναπληρωτή Υπουργό Εσωτερικών και Διοικητικής Ανασυγκρότησης κ. Νικόλαο Τόσκα.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής των άρθρων και των τροπολογιών του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΛΙΑΝΑ ΚΑΝΕΛΛΗ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το άρθρο 1 της κύρωσης ως έχει;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΛΙΑΝΑ ΚΑΝΕΛΛΗ:** Όχι.

Θα πάρετε την τροπολογία, κύριε Πρόεδρε, κατ’ άρθρον;

**ΠΡΟΕΔΡΕΥΩΝ (Νικήτας Κακλαμάνης):** Είναι το άρθρο 1 της κύρωσης, κ. Κανέλλη.

**ΛΙΑΝΑ ΚΑΝΕΛΛΗ:** Δεν το άκουσα καλά.

**ΠΡΟΕΔΡΕΥΩΝ (Νικήτας Κακλαμάνης):** Μακάρι να υπήρχε η διαδικασία που λέτε στην τροπολογία. Ίσως είναι ένα θέμα να το συζητήσουμε στην αλλαγή του Κανονισμού της Βουλής.

**ΛΙΑΝΑ ΚΑΝΕΛΛΗ:** Να αλλάξουμε τον Κανονισμό. Συμφωνούμε τα μάλα.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την ψήφιση του άρθρου 1 της κύρωσης.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς, το άρθρο 1 της κύρωσης έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 της κύρωσης ως έχει;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΛΙΑΝΑ ΚΑΝΕΛΛΗ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 2 της κύρωσης έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 728 και ειδικό 56 ως έχει;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι, αλλά επειδή είναι όλα σε ένα άρθρο, όπως είπα, στις παραγράφους 1, 4, 6 και 7 είπαμε «όχι».

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι, με τις επισημάνσεις που θέσαμε.

**ΛΙΑΝΑ ΚΑΝΕΛΛΗ:** Παρών, με τις επισημάνσεις και τις παρατηρήσεις που θέσαμε σχετικά με τον Αυξεντίου.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 728 και ειδικό 56 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 731 και ειδικό 59 ως έχει;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι, με τις επισημάνσεις.

**ΛΙΑΝΑ ΚΑΝΕΛΛΗ:** Παρών, κατά επιφύλαξη. Δεν ξέρουμε τις λεπτομέρειες.

**ΣΠΥΡΙΔΩΝ ΔΑΝΕΛΛΗΣ:** Ναι, με τις παρατηρήσεις που είπαμε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 731 και ειδικό 59 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΛΙΑΝΑ ΚΑΝΕΛΛΗ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς, το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού και άλλες διατάξεις» έγινε δεκτό επί της αρχής, των άρθρων και των τροπολογιών.

Εισερχόμαστε στην ψήφιση του νομοσχεδίου στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΕΛΕΝΗ ΣΤΑΜΑΤΑΚΗ:** Ναι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΛΙΑΝΑ ΚΑΝΕΛΛΗ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:

(Να καταχωρισθεί το κείμενο του νομοσχεδίου σελ.97 α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ OI ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 18.13΄ λύεται η συνεδρίαση με ευχές στους Δημήτρηδες και τις Δημητρούλες και να θυμίσω ότι την Πέμπτη θα είναι η καθιερωμένη εορτή της Βουλής για την 28η Οκτωβρίου και εκ μέρους του συνόλου των Βουλευτών αναφωνούμε: «Ζήτω το έθνος!»

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**